Ma Nkwa Ho Nhia Wo Sɛnea Ehia Onyankopɔn No (Asomafo Nnwuma 15:20) | Onyankopɔn Dɔ\nNkwa Ho Hia Wo Sɛnea Ehia Onyankopɔn No?\n“Wo nkyɛn na nkwa nsuti wɔ.”—DWOM 36:9.\n1, 2. Akyɛde a ɛho hia bɛn na Onyankopɔn de ama yɛn nnɛ, na dɛn ntia?\nYƐN soro Agya no akyɛ yɛn ade a ɛsom bo. Ɛne sɛ, yɛyɛ abɔde a yɛwɔ nkwa ne adwene a yetumi suasua no. (Genesis 1:27) Akyɛde yi nti, yetumi dwinnwen Bible nnyinasosɛm ho. Sɛ yɛde yɛ adwuma a, yebenya nkɔso wɔ Onyankopɔn som mu sɛ nnipa a wɔdɔ Yehowa na “wɔatete [wɔn adwene] ma etumi hu papa ne bɔne mu nsonsonoe.”—Hebrifo 5:14.\n2 Ɛnnɛ ne bere a ehia paa sɛ yedwinnwen Bible nnyinasosɛm ho. Nea enti a ɛte saa ne sɛ da biara, nneɛma sesa wɔ wiase ma enti sɛ wɔhyɛ mmara pii sɛ dɛn ara mpo a, ɛrentumi nni nsɛm a ebesisi yɛn akwan mu no nyinaa ho dwuma. Nea ɛrekɔ so wɔ ayaresa mu no ma yɛte asɛm yi ase, titiriw nea ɛfa nnuru ne akwan a wɔfa so de mogya sa yare ho no. Eyi yɛ asɛnhia ma wɔn a wɔpɛ sɛ wotie Yehowa no nyinaa. Ne nyinaa mu no, sɛ yɛte Bible nnyinasosɛm a ehia ase a, ɛbɛboa yɛn ma yɛasisi gyinae a ɛbɛma yɛanya ahonim pa na yɛde yɛn ho asie Onyankopɔn dɔ mu. (Mmebusɛm 2:6-11) Ma yɛnhwɛ nnyinasosɛm yi bi.\nNKWA NE MOGYA YƐ KRONKRON\n3, 4. Bere bɛn na Kyerɛwnsɛm no dii kan kae sɛ mogya yɛ kronkron, na egyina nnyinasosɛm bɛn so?\n3 Bere a Kain kum Habel no, ankyɛ koraa na Yehowa kyerɛe sɛ nkwa ne mogya wɔ abusuabɔ kɛse na ɛyɛ kronkron nso. Onyankopɔn ka kyerɛɛ Kain sɛ: “Tie! Wo nua no mogya fi asase so reteɛm frɛ me.” (Genesis 4:10) Yehowa ani so no, na Habel mogya gyina hɔ ma ne nkwa a ne nua no twaa so yayaayaw no. Enti yebetumi aka sɛ Habel mogya su frɛɛ Onyankopɔn sɛ ɔntɔ ne so werɛ.—Hebrifo 12:24.\n4 Noa bere so Nsuyiri no akyi no, Onyankopɔn maa nnipa kwan sɛ wobetumi adi mmoa nam, na ɛnyɛ wɔn mogya. Onyankopɔn kae sɛ: “Ɔhonam ne ne kra, kyerɛ sɛ, ne mogya, nkutoo na munnni. Na mo kra mogya nso, mebisa.” (Genesis 9:4, 5) Wɔde mmara yi maa Noa asefo nyinaa, na ayɛ adwuma abesi nnɛ. Esi so dua sɛ aba a ɛwɔ Onyankopɔn asɛm a ɔka kyerɛɛ Kain no mu no da so yɛ adwuma—ɛne sɛ, mogya gyina hɔ ma abɔde nyinaa kra anaa wɔn nkwa. Afei nso saa asɛm no kyerɛ sɛ, onipa biara a ɔde nkwa ne mogya bedi agorɔ no, Yehowa, Nkwamafo no, ne no bedi.—Dwom 36:9.\n5, 6. Dɛn na Mose Mmara no kae a ɛma yehu sɛ mogya yɛ kronkron na ɛsom bo? (Hwɛ adaka a n’asɛmti ne “ Bu Mmoa Nkwa” no nso.)\n5 Mose Mmara no nso ma yehu sɛ mogya gyina hɔ ma nkwa na ɛyɛ kronkron. Yɛkenkan wɔ Leviticus 17:10, 11 sɛ: “Israelni anaa ɔhɔho a wabɛsoɛ mo a obedi mogya biara no, mɛma m’ani asã ɔkra a odi mogya no, na metwa no afi ne man mu. Na ɔhonam biara kra wɔ mogya mu, na afɔremuka no so na mede ama mo sɛ momfa mpata mma mo kra, na mogya na wɔde pata ma bɔne, efisɛ emu na ɔkra no wɔ.” *—Hwɛ adaka a n’asɛmti ne, “ Mogya Wɔ Tumi a Ɛpata Bɔne.”\nMOGYA WƆ TUMI A ƐPATA BƆNE\nOnyankopɔn Asɛm mu no, mogya yɛ nkwa. Ɛno nti, tete Israel no, sɛ obi bu Yehowa mmara so na onu ne ho a, sɛ́ anka wobebu no fɔ no, otumi de aboa bɔ afɔre wɔ Onyankopɔn afɔremuka so. (Leviticus 4:27-31) Ná saa afɔrebɔ yi pata ne bɔne, nanso na ɛnyɛ afebɔɔ.\nBible mu no, “mpata” kura adwene a ɛne sɛ “wɔhyɛ biribi ananmu” anaa “wɔkata biribi so.” Ɛte sɛ nea ade bi nkataso tumi kata so pɛpɛɛpɛ no. Nokwarem no, aboa biara antumi ‘ankata’ onipa bi bɔne so anaa wampata amma no. Nanso mmoa a na wɔde bɔ afɔre no yɛ mpata afɔre a ɛyɛ pɛ a na ɛbɛba no nsusuwso.—Hebrifo 10:1, 4.\n“Wɔnam Yesu Kristo nipadua a wɔde mae prɛko no so” na ɛbɔɔ saa mpata afɔre no. (Hebrifo 10:10) Wɔde “mogya a ɛsom bo . . . , te sɛ oguammaa a dɛm ne nkekae biara nni ne ho” no gyina hɔ ma Kristo desani nkwa a ɛyɛ pɛ no, na ɛte sɛ nkwa a Adam hweree no pɛpɛɛpɛ. (1 Petro 1:19) Enti ɔkwan a wɔnam so buu atɛntrenee maa yɛn no, ɛho wɔ nyam na ɔdɔ wom, na ɛno na yɛnam so nya “daa ogye.”—Hebrifo 9:11, 12; Yohane 3:16; Adiyisɛm 7:14.\n6 Sɛ wokum aboa na sɛ wɔremfa ne mogya ngu afɔremuka so a, na ɛsɛ sɛ wohwie gu fam. Enti sɛnkyerɛnne kwan so no, ɛte sɛ nea wɔresan de nkwa no ama ne Wura. (Deuteronomium 12:16; Hesekiel 18:4) Nanso hyɛ no nsow sɛ na ɛho nhia sɛ Israelfo no haw wɔn ho boro so sɛ wɔbɛma mogya no nyinaa afi aboa no mu. Sɛ Israelni nya kum aboa ma ne mogya sɔn sɛnea ɛsɛ a, na obetumi adi a n’ahonim renhaw no, efisɛ mogya no a wahwie agu no kyerɛ sɛ obu Nkwamafo no.\n7. Dɛn na Dawid yɛ de kyerɛe sɛ obu mogya sɛ ɛyɛ kronkron?\n7 Dawid, “ɔbarima a [Onyankopɔn] koma da no so” no tee nnyinasosɛm a ɛwɔ Onyankopɔn mmara mu a ɛfa mogya ho no ase. (Asomafo Nnwuma 13:22) Bere bi, na osukɔm de no paa, na ne mmarima no mu mmiɛnsa bɔ wuraa wɔn atamfo nsraban mu kɔsaw nsu fii abura mu brɛɛ no. Dɛn na Dawid yɛe? Obisae sɛ: “Mmarima a wɔde wɔn kra too wɔn nsam yi mogya na mennom anaa?” Dawid ani so no, na nsu no te sɛ ne mmarima no mogya. Enti ɛwom sɛ na osukɔm de no deɛ, nanso “ohwie guu fam maa Yehowa.”—2 Samuel 23:15-17.\n8, 9. Bere a wɔtew Kristofo asafo no, Onyankopɔn adwene wɔ nkwa ne mogya ho no sesae anaa? Kyerɛkyerɛ mu.\n8 Noa bere so Nsuyiri no akyi bɛyɛ mfe 2,400, ne bere a wɔde Mmara apam no mae no akyi bɛyɛ mfe 1,500 no, Yehowa nam honhom so maa tete Kristofo asafo no akwankyerɛ kuw kyerɛwee sɛ: “Honhom kronkron no ne yɛn ankasa nso mpɛ sɛ yɛde adesoa foforo biara to mo so, gye eyinom a ehia yi, sɛ montwe mo ho mfi nneɛma a wɔde abɔ afɔre ama abosom ne mogya ne mmoa a wɔakum wɔn a wɔanhwie wɔn mogya angu ne aguamammɔ ho.”—Asomafo Nnwuma 15:28, 29.\n9 Ɛda adi pefee sɛ tete akwankyerɛ kuw no hui sɛ mogya yɛ kronkron, na sɛ obi amfa anni dwuma yiye a, ɛyɛ bɔne te sɛ abosonsom ne aguamammɔ anaa nna mu ɔbrasɛe pɛpɛɛpɛ. Saa ara na nokware Kristofo a wɔwɔ hɔ nnɛ nso gye di. Bio nso, Bible nnyinasosɛm a wɔde susuw nsɛm ho nti, wotumi sisi gyinae a ɛsɔ Yehowa ani wɔ mogya ho nsɛm mu.\nAYARESA A WƆDE MOGYA YƐ ADWUMA WOM\nMɛyɛ dɛn ama oduruyɛfo ahu m’adwene wɔ mogya mu nneɛma nketenkete a wɔde di dwuma no ho?\n10, 11. (a) Yehowa Adansefo bu mogya ne mogya mu nneɛma atitiriw a wɔde ma obi no sɛn? (b) Mogya ho nsɛm bɛn na ɛbɛsono Kristoni biara adwene wɔ ho?\n10 Yehowa Adansefo nim sɛ ‘mogya a wɔbɛtwe wɔn ho afi ho’ no kyerɛ sɛ ɛnsɛ sɛ wogye mogya, wɔtwe ma afoforo, anaa wɔtwe wɔn ankasa de si hɔ na akyiri yi wɔasan de ama wɔn. Wobu Onyankopɔn mmara, enti wonnye nneɛma atitiriw nnan a ɛbom yɛ mogya no nso: mogya mu nkwammoaa kɔkɔɔ, mogya mu nkwammoaa fitaa, mogya mu nkwammoaa ntraantraa, ne mogya mu nsu.\n11 Ɛnnɛ wotumi fa akwan bi so kyekyɛ mogya mu nneɛma atitiriw yi biara mu nketenkete, na wɔde yɛ nneɛma pii. Kristoni betumi agye mogya mu nneɛma nketenkete a ɛte saa anaa? So obebu no sɛ ɛyɛ “mogya”? Eyi yɛ asɛm a ɛsɛ sɛ obiara si ho gyinae. Ɛsɛ sɛ obiara si ne gyinae nso wɔ nnuruyɛ bi a wɔde onipa no ankasa mogya yɛ adwuma te sɛ mogya a wɔsɔn so wɔ afiri mu (hemodialysis), mogya a wɔfra mu (hemodilution), ne mogya a wɔma ɛsan begu nipadua mu wɔ oprehyɛn mu (cell salvage). Nanso nea wɔatwe asi hɔ nka ho.—Hwɛ Nkekaho a n’asɛmti ne “Mogya mu Nneɛma Nketenkete ne Ayaresa Ahorow Bi.”\n12. Dɛn na ɛsɛ sɛ yɛyɛ wɔ nsɛm a obiara betumi de n’ahonim asi ho gyinae mu?\n12 Sɛ obiara betumi asi gyinae a ɔpɛ wɔ asɛm bi ho a, ɛno kyerɛ sɛ nea ɔbɛyɛ no mfa Yehowa ho anaa? Ɛnte saa, efisɛ nea yedwen ho ne nea ɛwɔ yɛn komam no ho hia Yehowa yiye. (Kenkan Mmebusɛm 17:3; 24:12.) Enti sɛ yɛbɔ mpae yɛ nhwehwɛmu hu aduru anaa ayaresa ho nsɛm bi a, ɛsɛ sɛ yetie yɛn ahonim a yɛde Bible atete no no. (Romafo 14:2, 22, 23) Nanso ɛnyɛ afoforo ahonim na ɛsɛ sɛ ɛkyerɛ yɛn nea yɛnyɛ, na saa ara nso na ɛnsɛ sɛ yebisa afoforo sɛ, “Sɛ ɛyɛ wo a, anka wobɛyɛ dɛn?” Nsɛm a ɛte saa mu no, Kristoni biara “bɛsoa n’ankasa adesoa.” *—Galatifo 6:5; Romafo 14:12; hwɛ adaka a n’asɛmti ne, “ So Mibu Mogya sɛ Ade Kronkron?”\nSO MIBU MOGYA SƐ ADE KRONKRON?\nNnyinasosɛm: ‘Montwe mo ho mfi mogya ho.’—Asomafo Nnwuma 15:20.\nMɛyɛ dɛn akyerɛkyerɛ nsonsonoe a ɛwɔ nneɛma atitiriw nnan a ɛbom yɛ mogya ne mogya mu nneɛma nketenkete no mu? *\nDɛn nti na ɛsɛ sɛ m’ankasa misi gyinae sɛ ebia megye mogya mu nneɛma nketenkete anaa merennye, anaasɛ mɛpene so ma wɔde m’ankasa me mogya ayɛ adwuma wɔ m’ayaresa mu?—Romafo 12:2; Galatifo 6:5.\nMɛyɛ dɛn akyerɛkyerɛ nea enti a megye mogya mu nneɛma nketenkete anaa merennye no mu akyerɛ me duruyɛfo?—Mmebusɛm 13:16.\nYEHOWA MMARA KYERƐ SƐ ƆYƐ AGYA A ƆWƆ ƆDƆ\n13. Dɛn na Yehowa mmara ne ne nnyinasosɛm ma yehu wɔ ne ho? Kyerɛkyerɛ mu.\n13 Mmara ne nnyinasosɛm a ɛwɔ Bible mu no ma yehu sɛ Yehowa yɛ Mmarahyɛfo nyansafo ne Agya a ɔwɔ ɔdɔ a odwen ne mma yiyedi ho kɛse. (Dwom 19:7-11) Ɛwom, ɛnyɛ ayaresa nti na wɔhyɛɛ mmara sɛ ‘yɛntwe yɛn ho mfi mogya ho,’ nanso ɛbɔ yɛn ho ban na yɛannya nyarewa a wɔn a wogye mogya tumi nya no bi. (Asomafo Nnwuma 15:20) Nokwarem no, nnuruyɛfo pii kyerɛ sɛ ɛnnɛ, ayaresa a eye paa ne sɛ bere a wɔreyɛ obi oprehyɛn no, wɔremma no mogya. Nokware Kristofo deɛ, nsɛm a ɛtete saa no si so dua ma wɔn sɛ Yehowa nyansa nni ano, na ɔyɛ Agya a ɔwɔ ɔdɔ.—Kenkan Yesaia 55:9; Yohane 14:21, 23.\n14, 15. (a) Mmara bɛn na ɛma yehu sɛ Onyankopɔn dɔ ne nkurɔfo? (b) Wobɛyɛ dɛn de mmara a ɛbɔɔ wɔn ho ban yi mu nnyinasosɛm ayɛ adwuma?\n14 Onyankopɔn mmara a ɔde maa tete Israel no pii ma ɛda adi sɛ odwen ne nkurɔfo ho. Ɛho nhwɛso baako ne sɛ, sɛ Israelni si fie a, na mmara no hwehwɛ sɛ ogye ban wɔ dan no atifi na obi amfi hɔ ammɛhwe fam, efisɛ na wɔtaa yɛ nneɛma pii wɔ hɔ. (Deuteronomium 22:8; 1 Samuel 9:25, 26; Nehemia 8:16; Asomafo Nnwuma 10:9) Onyankopɔn hyɛɛ mmara nso sɛ wɔnhwɛ wɔn anantwi yiye na wɔankɔpem obi. (Exodus 21:28, 29) Sɛ obi bu n’ani gu mmara a ɛtete saa so a, na ɛkyerɛ sɛ onnwen afoforo yiyedi ho koraa na ebetumi ama wadi mogya ho fɔ.\n15 Wobɛyɛ dɛn de mmara yi mu nnyinasosɛm ayɛ adwuma? Wubetumi abisa wo ho sɛ, me kar ne me karka te sɛn? Me nyɛmmoa, me fie, m’adwuma mu, ne nneɛma a mede gye m’ani nso te sɛn? Aman bi so no, akwanhyia na ekunkum mmerante ne mmabaa kɛse, efisɛ wɔyɛ nneɛma a ɛho nhia de wɔn nkwa to asiane mu. Nanso mmerante ne mmabaa a wɔpɛ sɛ wɔtena Onyankopɔn dɔ mu no bu nkwa ma enti wɔnyɛ nneɛma a ebetumi atwa wɔn nkwa so mfa nnyigye wɔn ani. Wonni mmofrasɛm nsusuw sɛ woyɛ aberante anaa ababaa a, biribiara ntumi nyɛ wo. Mmom wɔpɛ sɛ wɔn ani gye wɔn mmabunbere mu, enti wɔnyɛ nneɛma a ɛbɛma wɔahu amane.—Ɔsɛnkafo 11:9, 10.\n16. Bible nnyinasosɛm bɛn na ɛfa nyinsɛn a woyi gu ho? (Hwɛ ase hɔ asɛm no nso.)\n16 Nkokoaa a wɔhyɛ yafunu mu mpo nkwa som bo wɔ Onyankopɔn ani so. Tete Israel no, sɛ obi kɔpem ɔpemfo na sɛ ɔbea no anaasɛ ne ba no wu a, Onyankopɔn fa no sɛ onii no akum onipa, enti ɛsɛ sɛ ɔde ‘ɔkra si ɔkra ananmu.’ * (Kenkan Exodus 21:22, 23.) Enti hwɛ sɛnea Yehowa bɛte nka bere a ohu sɛ afe biara nkurɔfo hyɛ da yi mmofra a wɔhyɛ yafunu mu mpempem pii gu no. Adwene a nnipa pii de yɛ saa ne sɛ wɔpɛ sɛ wɔyɛ nea wɔn ho bɛtɔ wɔn na wobu bra biara a wɔpɛ.\n17. Sɛ ɔbea bi yii nyinsɛn gui ansa na ɔresua Onyankopɔn mmara a, dɛn na wobɛka de akyekye ne werɛ?\n17 Na sɛ ɔbea bi yii nyinsɛn gui ansa na ɔrebesua Bible nso ɛ? Onyankopɔn renhu no mmɔbɔ anaa? Ɛnte saa koraa! Nokwasɛm ne sɛ, Yehowa begyina Yesu mogya a ohwie gui no so de ɔbɔnefo a onu ne ho ampa no bɔne afiri no. (Dwom 103:8-14; Efesofo 1:7) Kristo ankasa mpo kae sɛ: “Mamma sɛ merebɛfrɛ treneefo, na mmom merebɛfrɛ nnebɔneyɛfo de wɔn akɔ adwensakra mu.”—Luka 5:32.\nNNYA NNIPA HO ADWEMMƆNE!\n18. Bible mu asɛm bɛn na ɛma yehu nea enti a nkurɔfo taa di awu no?\n18 Yehowa mpɛ sɛ yepira afoforo. Nanso ɔmpɛ sɛ yɛde sõ hɔ ara; ɔpɛ sɛ yeyi ɔtan a ɛtaa ma nkurɔfo di awu no nso fi yɛn komam. Ɔsomafo Yohane kyerɛwee sɛ: “Obiara a ɔtan ne nua no yɛ owudifo.” (1 Yohane 3:15) Onipa a ɔte saa no, ɛnyɛ sɛ ɔmpɛ ne nua no asɛm kɛkɛ, na mmom ne yam a, anka wawu. Ebia ɔkwan a onii no bɛfa so akyerɛ sɛ ɔtan obi ne sɛ ɔbɛsɛe ne din anaasɛ ɔbɛbɔ no sobo a sɛ asɛm no yɛ nokware a, anka Yehowa bebu no atɛn. (Leviticus 19:16; Deuteronomium 19:18-21; Mateo 5:22) Enti ɛho hia sɛ yɛbɔ mmɔden yi afoforo ho adwemmɔne biara fi yɛn komam!—Yakobo 1:14, 15; 4:1-3.\n19. Nnipa a wɔde Bible nnyinasosɛm yɛ adwuma no bebu Dwom 11:5 ne Filipifo 4:8, 9 sɛn?\n19 Wɔn a nkwa ho hia wɔn sɛnea ehia Yehowa a wɔpɛ sɛ wɔde wɔn ho sie Onyankopɔn dɔ mu no mfa wɔn ho nhyɛ biribiara a awudisɛm wom mu. Dwom 11:5 ka sɛ: “Obiara a n’ani gye awudisɛm ho no, [Yehowa] kra kyi no koraa.” Ɛnyɛ su a Onyankopɔn wɔ nko na kyerɛwsɛm yi ma yehu; mmom ɛyɛ nnyinasosɛm a ɛsɛ sɛ yɛde bɔ yɛn bra. Ɛka wɔn a wɔdɔ Onyankopɔn no ma enti wɔmfa biribiara a ɛbɛma obi ani agye awudisɛm ho nnye wɔn ani. Afei nso esiane sɛ wɔka sɛ Yehowa yɛ “asomdwoe Nyankopɔn” nti, n’asomfo de nea ɛyɛ fɛ, ɔbra pa ne nea ɛsɛ ayeyi ne nea ɛde asomdwoe ba hyɛ wɔn adwene ne wɔn koma mu.—Kenkan Filipifo 4:8, 9.\nTWE WO HO FI AKUW A WODI MOGYA HO FƆ HO\n20-22. Kristofo yɛ wɔn ade sɛn wɔ wiase no ho, na dɛn ntia?\n20 Onyankopɔn bu Satan wiase no nyinaa sɛ edi mogya ho fɔ. N’amammui nhyehyɛe a Kyerɛwnsɛm no ka ho asɛm sɛ ɛte sɛ aboa a ne ho yɛ hu no akunkum nnipa ɔpepem pii, na Yehowa asomfo bebree mpo ka ho. (Daniel 8:3, 4, 20-22; Adiyisɛm 13:1, 2, 7, 8) Aguadifo ne nyansahufo a wɔne wiase tumidi a ɛte sɛ aboa no redi nsawɔso no ayeyɛ akode hyeaman a ɛso bi mmae da, na wɔanya wɔn ho tam. “Wiase nyinaa da ɔbɔnefo no tumi mu” ampa!—1 Yohane 5:19.\n21 Yesu akyidifo nyɛ “wiase no fã,” na wɔne amanyɔsɛm nni hwee yɛ na wɔnkɔ ko nso. Ɛno nti wɔn ankasa nni mogya ho fɔ na akuw a wodi mogya ho fɔ asodi biara nna wɔn so. * (Yohane 15:19; 17:16) Wosuasua Kristo, enti sɛ afoforo taa wɔn a, wɔne wɔn mfa nsi ani. Mmom no, wɔdɔ wɔn atamfo, na wɔbɔ mpae mpo ma wɔn.—Mateo 5:44; Romafo 12:17-21.\n22 Nea ɛsen ne nyinaa no, nokware Kristofo twe wɔn ho fi “Babilon Kɛse,” a ɛyɛ wiase nyinaa atoro som ahemman a edi mogya ho fɔ kɛse paa no ho. Onyankopɔn Asɛm ka sɛ: “Ne mu na wohuu adiyifo ne akronkronfo ne wɔn a wɔakunkum wɔn asase so nyinaa mogya.” Enti wɔbɔ yɛn kɔkɔ sɛ: “Mumfi ne mu, me man.”—Adiyisɛm 17:6; 18:2, 4, 24.\n23. Sɛ wɔka sɛ yɛntwe yɛn ho mfi Babilon Kɛse ho a, ɛkyerɛ sɛn?\n23 Sɛ obi twa ne din mu fi asɔre bi mu a, ɛno nkutoo nkyerɛ sɛ ɔne Babilon Kɛse no atwam koraa. Nea ɛsɛ sɛ onii no yɛ ka ho ne sɛ obekyi nnebɔne a atoro som pene so anaa wogye tom no. Ebi ne ɔbrasɛe, amanyɔsɛm, ne sikanibere. (Kenkan Dwom 97:10; Adiyisɛm 18:7, 9, 11-17) Hwɛ sɛnea saa nneɛma yi taa de mogyahwiegu ba!\n24, 25. (a) Sɛ obi a odi mogya ho fɔ nu ne ho a, dɛn na Onyankopɔn gyina so de ne bɔne firi no? (b) Eyi kae yɛn nhyehyɛe bɛn wɔ Bible mu?\n24 Ansa na yɛrebehu nokware som no, na yɛn mu biara boa Satan wiase no wɔ ɔkwan bi so, enti yebetumi aka sɛ yedii mogya ho fɔ. Nanso, yɛsakrae na yenyaa Kristo agyede afɔre no mu gyidi, na yehyiraa yɛn nkwa so maa Onyankopɔn. Ɛno nti Onyankopɔn huu yɛn mmɔbɔ na ɔbɔɔ yɛn ho ban wɔ honhom mu. (Asomafo Nnwuma 3:19) Ahobammɔ a ɛte saa no ma yɛkae guankɔbea nkurow a wɔaka ho asɛm wɔ Bible mu no.—Numeri 35:11-15; Deuteronomium 21:1-9.\n25 Ná saa nhyehyɛe no te sɛn? Sɛ Israelni nsa pa na okum obi a, na ɛsɛ sɛ oguan kɔ guankɔbea nkurow no bi mu. Sɛ atemmufo a wɔfata hwehwɛ asɛm no mu wie a, onipakumfo no tena guankɔbea kurow no mu kosi sɛ ɔsɔfopanyin no bewu. Afei obetumi akɔtena baabi a ɔpɛ. Eyi nyɛ nhwɛso fɛfɛ a ɛkyerɛ sɛ Onyankopɔn wɔ mmɔborɔhunu na obu nnipa nkwa anaa? Sɛnea na tete guankɔbea nkurow te no, Onyankopɔn ayɛ nhyehyɛe bi saa, na egyina Kristo afɔre no so. Enti sɛ yɛanhyɛ da na yebu Onyankopɔn mmara a ɛkyerɛ sɛ nkwa ne mogya yɛ kronkron no so a, saa nhyehyɛe yi gye yɛn fi owu mu. W’ani nsɔ nhyehyɛe yi? Dɛn na woyɛ a, ɛbɛkyerɛ sɛ w’ani sɔ? Ade baako a wubetumi ayɛ ne sɛ nhyehyɛe a Onyankopɔn de bɔ yɛn ho ban no, wobɛto nsa afrɛ afoforo ama wɔabegye atom. Seesei a “ahohiahia kɛse” no rebɛn ntɛmntɛm yi, saa bere yi paa na ehia sɛ woyɛ saa.—Mateo 24:21; 2 Korintofo 6:1, 2.\nKA AHENNI ASƐM NO FA KYERƐ SƐ WUBU NKWA\n26-28. Ɔkwan bɛn so na tebea a yɛwom nnɛ no te sɛ odiyifo Hesekiel de no, na yɛbɛyɛ dɛn de yɛn ho asie Onyankopɔn dɔ mu?\n26 Onyankopɔn nkurɔfo a wɔwɔ hɔ nnɛ no tebea ma yɛkae odiyifo Hesekiel a ɔtenaa ase tete no. Yehowa paw no sɛ ɔnyɛ ɔwɛmfo a ɔbɛbɔ Israel man no kɔkɔ ama no. Onyankopɔn kae sɛ: “Tie m’anom asɛm na fa bɔ wɔn kɔkɔ ma me.” Sɛ Hesekiel anyɛ adwuma no na wobuu Yerusalemfo atɛn kunkum wɔn a, anka ɛbɛma wɔn mogya ho asodi abɛda no so. (Hesekiel 33:7-9) Nanso Hesekiel tiei ma enti wanni mogya ho fɔ.\n27 Ɛnnɛ, Satan wiase no nyinaa awiei abɛn. Enti Yehowa Adansefo bu no sɛ ɛyɛ wɔn asɛde na ɛyɛ hokwan sɛ wɔbɛka Onyankopɔn “aweredi da” bere a wɔreka Ahenni asɛm no. (Yesaia 61:2; Mateo 24:14) Woreyɛ adwuma a ɛho hia yi bi denneennen? Ɔsomafo Paulo amfa n’asɛnka adwuma anni agorɔ. Ɛno nti otumi kae sɛ: “Me ho afi wɔ nnipa nyinaa mogya ho, efisɛ mamfa Onyankopɔn agyinatu biara ankame mo.” (Asomafo Nnwuma 20:26, 27) Nhwɛso pa a yebetumi asuasua bɛn ara ni!\n28 Nanso sɛ yɛde yɛn ho besie Agya pa Yehowa dɔ mu a, ɛnyɛ nea ehia ara ne sɛ yebebu nkwa ne mogya sɛnea Yehowa bu no no. Ɛsɛ sɛ yɛma yɛn ho nso tew anaa yɛyɛ kronn wɔ n’ani so, na ɛno na yebesua wɔ ti a edi hɔ no mu.\n^ nky. 5 Nsɛmma nhoma bi kaa Onyankopɔn asɛm a ɛne sɛ ‘mogya mu na ɔkra no wɔ’ no ho asɛm sɛ: “Yebetumi afa saa asɛm no sɛ kasakoa deɛ, nanso sɛ yɛfa no sɛnea ɛte no ara nso a, ɛyɛ nokware: sɛ yɛbɛtena nkwa mu a, egyina mogya nkwammoaa no biara so.”—Scientific American.\n^ nky. 12 Hwɛ August 2006 Awake! a Yehowa Adansefo tintimii no kratafa 3-12.\n^ nky. 16 Bible nsɛm asekyerɛ nhoma akyerɛwfo ka sɛ sɛnea wɔkaa asɛm no wɔ Hebri kyerɛwsɛm yi mu no “da adi sɛ asɛm no ntumi mfa ɔbea no nkutoo a biribi bɛyɛ no ho.” Hyɛ no nsow nso sɛ Bible nka sɛ gye sɛ akokoaa no adi asram dodow bi ansa na Yehowa abu onii no atɛn.\n^ nky. 21 Hwɛ Ti 5, “Sɛnea Yɛbɛtwe Yɛn Ho Afi Wiase no Ho.”\n^ nky. 70 Sɛ wopɛ eyi ho nsɛm pii a, hwɛ Nkekaho a n’asɛmti ne “Mogya mu Nneɛma Nketenkete ne Ayaresa Ahorow Bi” no.\nBU MMOA NKWA\nƐwom, Yehowa ama yɛn kwan sɛ yetumi kum mmoa de yɛ aduan, de yɛ ntade, na yetumi kum wɔn nso na wɔanni yɛn bɔne, nanso ɛsɛ sɛ yɛde saa hokwan yi yɛ adwuma yiye. (Genesis 3:21; 9:3) Yɛmpɛ sɛ yɛyɛ sɛ ɔbɔmmɔfo tirimɔdenfo Nimrod a ɛbɛyɛ sɛ okunkum mmoa de gyigyee n’ani no. (Genesis 10:9) Mmom no, ɛsɛ sɛ yesuasua Yehowa, efisɛ odwen mmoa nyinaa ho, a nkasanoma mpo ka ho.—Yona 4:11; Mateo 10:29.\nYehu sɛnea Onyankopɔn ani kũ mmoa ho no wɔ Mose Mmara no mu. (Exodus 23:4, 5, 12; Deuteronomium 22:10; 25:4) Nea ɛne saa Mmara no hyia no, Mmebusɛm 12:10 ka sɛ: “Ɔtreneeni ani kũ n’afieboa kra ho, na ɔbɔnefo mmɔborɔhunu yɛ atirimɔden.” Ɛrenkyɛ, wobeyi atirimɔdenfo ne wɔn akwammɔne nyinaa afi hɔ.


Yeremia kasae ma wɔkyerɛwee wɔ nhoma mmobɔwee mu (1-7)\nBaruk kenkan nhoma mmobɔwee no mu nsɛm den (8-19)\nYehoiakim hyew nhoma mmobɔwee no (20-26)\nWɔsan kyerɛw nsɛm no wɔ nhoma mmobɔwee foforo so (27-32)\n36 Na Yuda hene Yehoiakim,+ Yosia ba no ahenni afe a ɛto so anan mu no, Yehowa asɛm yi baa Yeremia nkyɛn sɛ: 2 “Fa nhoma mmobɔwee, na kyerɛw nsɛm yi nyinaa wom, nsɛm a meka kyerɛɛ wo a etia Israel ne Yuda+ ne aman no nyinaa,+ efi da a edi kan a me ne wo kasae wɔ Yosia bere so besi nnɛ no.+ 3 Sɛ Yuda fi te mmusu a mabɔ me tirim sɛ mede bɛba wɔn so no nyinaa a, ebia wɔbɛsan afi wɔn akwammɔne so, na mede wɔn mfomso ne wɔn bɔne akyɛ wɔn.”+ 4 Ɛnna Yeremia frɛɛ Neria ba Baruk,+ na Yeremia kaa nsɛm a Yehowa aka akyerɛ no no nyinaa, na Baruk kyerɛwee wɔ nhoma mmobɔwee no mu.+ 5 Na Yeremia ka kyerɛɛ Baruk sɛ: “Me de, wɔaka me ahyɛ dan mu. Mintumi nkɔ Yehowa fi hɔ. 6 Enti wo na wobɛkɔ hɔ akɔkenkan Yehowa nsɛm a meka ma wokyerɛwee wɔ nhoma mmobɔwee mu no; wobɛkenkan no den. Kenkan wɔ Yehowa fi hɔ ma nkurɔfo no nte, ɛda a wɔbɛyɛ akɔnkyen* no. Ɛbɛma woakenkan akyerɛ Yudafo a wofi wɔn nkurow mu ba hɔ no nyinaa. 7 Ebia Yehowa betie wɔn nkotosrɛ, na wɔasan afi wɔn akwammɔne so, efisɛ Yehowa abufuw ne n’abufuhyew a waka sɛ ɔde bɛba ɔman yi so no so.” 8 Enti Neria ba Baruk yɛɛ nea odiyifo Yeremia ka kyerɛɛ no no nyinaa; ɔkenkan Yehowa nsɛm a ɛwɔ nhoma mmobɔwee no mu no den wɔ Yehowa fi hɔ.+ 9 Na Yuda hene Yehoiakim,+ Yosia ba no ahenni afe a ɛto so anum, bosome a ɛto so akron mu no, Yerusalemfo nyinaa ne nkurɔfo a wofi Yuda nkurow mu baa Yerusalem no nyinaa yɛɛ akɔnkyen wɔ Yehowa anim.+ 10 Ɛnna Baruk kenkan Yeremia nsɛm a ɛwɔ nhoma mmobɔwee no mu no den wɔ Yehowa fi hɔ maa nkurɔfo no nyinaa tee. Ɔkenkanee wɔ ɔkyerɛwfo Safan ba+ Gemaria+ adidibea a ɛwɔ atifi fam no adiwo hɔ, wɔ Yehowa fi pon foforo no ano.+ 11 Bere a Safan ba Gemaria ba Mikaia tee Yehowa nsɛm a ɛwɔ nhoma mmobɔwee no mu no nyinaa no, 12 osian kɔɔ ɔhene no fi,* na ɔkɔɔ ɔkyerɛwfo no adidibea hɔ. Ná mpanyimfo* no nyinaa tete hɔ: Ɔkyerɛwfo Elisama+ ne Semaia ba Delaia ne Akbor ba+ Elnatan+ ne Safan ba Gemaria ne Hanania ba Sedekia ne mpanyimfo a aka no nyinaa. 13 Na nsɛm a Mikaia tee sɛ Baruk rekenkan no den afi nhoma mmobɔwee no mu ama nkurɔfo no ate no, ɔkaa ne nyinaa kyerɛɛ wɔn. 14 Ɛnna mpanyimfo no nyinaa somaa Kusi ba Selemia ba Netania ba Yehudi kɔɔ Baruk nkyɛn kɔka kyerɛɛ no sɛ: “Fa nhoma mmobɔwee a wokenkan emu nsɛm maa ɔman no tee no, na bra.” Enti Neria ba Baruk faa nhoma mmobɔwee no kuraa ne nsam, na ɔkɔɔ wɔn nkyɛn. 15 Ɛnna wɔka kyerɛɛ no sɛ: “Yɛpa wo kyɛw, tena ase na kenkan no den kyerɛ yɛn.” Enti Baruk kenkan kyerɛɛ wɔn. 16 Bere a wɔtee nsɛm yi nyinaa ara pɛ, obiara de akomatu hwɛɛ ne yɔnko anim, na wɔka kyerɛɛ Baruk sɛ: “Ɛsɛ sɛ yɛka nsɛm yi nyinaa kyerɛ ɔhene.” 17 Ɛnna wobisaa Baruk sɛ: “Yɛpa wo kyɛw, ka nea ɛyɛe a wokyerɛw nsɛm yi nyinaa kyerɛ yɛn. Ɔno na ɔka ma wokyerɛwee anaa?” 18 Na Baruk ka kyerɛɛ wɔn sɛ: “Ɔde n’ano na ɛkaa nsɛm yi nyinaa kyerɛɛ me, ɛnna me nso mede adubiri kyerɛwee wɔ nhoma mmobɔwee yi mu.” 19 Na mpanyimfo no ka kyerɛɛ Baruk sɛ: “Kɔ na fa wo ho kosie, wo ne Yeremia nyinaa, na mommma obiara nnhu baabi a mowɔ.”+ 20 Afei wɔkɔɔ ɔhene nkyɛn wɔ adiwo hɔ, na wɔde nhoma mmobɔwee no kɔtoo ɔkyerɛwfo Elisama adidibea hɔ, na wɔkaa nsɛm a wɔate no nyinaa kyerɛɛ ɔhene no. 21 Ɛnna ɔhene somaa Yehudi+ sɛ ɔnkɔfa nhoma mmobɔwee no mmra. Enti ɔkɔfa fii ɔkyerɛwfo Elisama adidibea hɔ bae. Na Yehudi kenkan maa ɔhene ne mpanyimfo a wogyinagyina ɔhene ho no nyinaa tee. 22 Ná ɔhene te awɔw bere dan mu, bosome a ɛto so akron* no mu, na na ade a wɔasɔ ogya wɔ mu si n’anim. 23 Sɛ Yehudi kenkan nkrataa abiɛsa anaa anan biara a, na ɔhene no de ɔkyerɛwfo sekan atwitwa baabi a wɔakenkan no agu ade a wɔasɔ ogya wɔ mu no mu. Ɔyɛɛ saa ara kosii sɛ ɔhyew nhoma mmobɔwee no nyinaa wɔ ogya no mu. 24 Wɔansuro, na ɔhene ne ne nkoa a wɔka ne ho a wɔtee nsɛm yi nyinaa nso, obiara ansuan n’ataade mu. 25 Elnatan+ ne Delaia+ ne Gemaria+ paa ɔhene kyɛw sɛ ɔnnhyew nhoma mmobɔwee no, nanso wantie wɔn. 26 Afei ɔhene no ka kyerɛɛ ɔhene ba Yerahmeel ne Asrel ba Seraia ne Abdeel ba Selemia, sɛ wɔnkɔkyere ɔkyerɛwfo Baruk ne odiyifo Yeremia mmra; nanso Yehowa de wɔn siei.+ 27 Na bere a ɔhene hyew nsɛm a Yeremia ka maa Baruk kyerɛwee wɔ nhoma mmobɔwee so wiei no, Yehowa asɛm baa Yeremia nkyɛn bio+ sɛ: 28 “Fa nhoma mmobɔwee foforo, na kyerɛw nhoma mmobɔwee a edi kan no mu nsɛm nyinaa wɔ so, nea Yuda hene Yehoiakim hyew no no.+ 29 Na ka asɛm yi tia Yuda hene Yehoiakim sɛ, ‘Nea Yehowa aka ni: “Woahyew nhoma mmobɔwee yi, na woaka sɛ, ‘Adɛn nti na woakyerɛw wɔ so sɛ: “Sɛnea ɛte biara, Babilon hene bɛba abɛsɛe asaase yi na wasɛe nnipa ne mmoa a ɛwɔ so nyinaa”?’+ 30 Ɛno nti, nea Yehowa aka atia Yuda hene Yehoiakim ni, ‘Ɔrennya obi a ɔbɛtena Dawid ahengua so,+ na ne funu nso, wobegyaw ato abɔnten, na ɔhyew aka no awia, na awɔw afa so anadwo.+ 31 Na ɔno ne n’asefo* ne ne nkoa nso, wɔn bɔne a wɔayɛ no, metua wɔn ka, na mmusu biara a maka sɛ mede bɛba wɔn so ne Yerusalemfo so ne Yuda mmarima so no, mede bɛba,+ nanso wɔantie.’”’”+ 32 Na Yeremia faa nhoma mmobɔwee foforo, na ɔde maa Neria ba ɔkyerɛwfo Baruk.+ Na Yeremia kaa nsɛm a na ɛwɔ nhoma mmobɔwee a Yuda hene Yehoiakim de ogya hyewee no mu no.+ Na ɔde nsɛm pii a ɛte sɛ ɛno kaa ho.\n^ Anaa “wobedi mmuada.”\n^ Anaa “ahemfi mpanyimfo.”\n^ November bosome no fã a etwa to ne December bosome no mfiase. Hwɛ Nkh. B15.\n^ Nt., “n’aba.”


8 Na ɔman no nyinaa boaboaa wɔn ano sɛ nipa biako+ wɔ abɔnten+ baabi a ɛwɔ Nsu Pon+ no anim. Ɛnna wɔka kyerɛɛ ɔkyerɛwfo* Esra+ sɛ ɔmfa nhoma+ a Mose mmara+ a Yehowa de maa Israel wom no mmra.+ 2 Ɛnna ɔsɔfo+ Esra de mmara no baa bagua+ no anim, baabi a mmarima ne mmea ne obiara a otumi tie+ asɛm te ase ahyia no, ɔsram a ɛto so ason+ no da a edi kan. 3 Na ɔkenkan+ no den wɔ abɔnten baabi a ɛwɔ Nsu Pon no anim, fi ahemadakye kosii owigyinae,+ wɔ mmarima ne mmea ne nnipa foforo a wotumi te nneɛma ase no anim; na ɔman no nyinaa yɛɛ asõ+ tiee+ mmara nhoma no mu nsɛm. 4 Na ɔkyerɛwfo Esra gyinaa dua apa+ a wɔayɛ ama nhyiam no so; wɔn a na wogyinagyina ne nifa so ne Matitia ne Sema ne Anaia ne Uria ne Hilkia ne Maaseia, na wɔn a na wogyinagyina ne benkum so ne Pedaia ne Misael ne Malkiya+ ne Hasum+ ne Has-Badana ne Sakaria ne Mesulam. 5 Na bere a Esra buee+ nhoma no mu no, ɔman no nyinaa hui, efisɛ na ɔwɔ soro sen wɔn nyinaa; na obuee mu no, nnipa no nyinaa sɔresɔree.+ 6 Ɛnna Esra hyiraa Yehowa,+ nokware Nyankopɔn, Nea ɔyɛ kɛse no. Na ɔman no nyinaa momaa wɔn nsa+ so gyee so sɛ, “Amen! Amen!”+ Afei wɔkotow+ de wɔn anim butubutuw fam+ sɔree Yehowa. 7 Na Yesua ne Bani ne Serebia,+ Yamin, Akub, Sabetai, Hodia, Maaseia, Kelita, Asaria, Yosabad,+ Hanan, Pelaia,+ Lewifo no, kyerɛkyerɛɛ mmara no mu kyerɛɛ ɔman no,+ bere a na nnipa no gyinagyina hɔ.+ 8 Na wɔtoaa so kenkan+ nokware Nyankopɔn mmara nhoma no den, na wɔkyerɛkyerɛɛ mu ma emu daa hɔ yiye, na wɔboa ma wonyaa akenkan no mu ntease.+ 9 Na Nehemia+ a ɔyɛ amrado*+ no, ne ɔsɔfo Esra,+ ɔkyerɛwfo no, ne Lewifo a na wɔrekyerɛkyerɛ ɔman no ka kyerɛɛ wɔn nyinaa sɛ: “Ɛnnɛ da yi yɛ da kronkron ma Yehowa mo Nyankopɔn.+ Munnni awerɛhow, na munnsu.”+ Saa bere no, na ɔman no nyinaa resu bere a wɔretie mmara no mu nsɛm no.+ 10 Na ɔka kyerɛɛ wɔn sɛ: “Monkɔ nkodi sradeduan na monnom adɔkɔdɔkɔde, na momfa ebi+ nkɔma wɔn a wonsiesiee hwee mmaa wɔn, efisɛ ɛnnɛ da yi yɛ da kronkron ma yɛn Awurade, enti mommma mo werɛ nnhow, na Yehowa mu anigye ne mo abannennen.” 11 Na Lewifo no ka kyerɛɛ nkurɔfo no nyinaa sɛ: “Monyɛ komm! Efisɛ ɛnnɛ da yi yɛ da kronkron, enti mommma mo werɛ nnhow.” 12 Enti nkurɔfo no nyinaa kodidii na wɔnomee, na wɔkyekyɛɛ bi+ maa afoforo, na wodii ahurusi+ kɛse efisɛ wɔtee nsɛm a wɔka kyerɛɛ wɔn no ase.+ 13 Na da a ɛto so abien no, ɔman no nyinaa mu agyanom atitiriw ne asɔfo ne Lewifo no boaboaa wɔn ho ano baa ɔkyerɛwfo Esra nkyɛn sɛnea ɛbɛyɛ a wobenya mmara nsɛm no mu ntease.+ 14 Ɛnna wohui sɛ wɔakyerɛw wɔ mmara no mu sɛ Yehowa nam Mose+ so hyɛe sɛ, sɛ Israel mma redi ɔsram a ɛto so ason+ no mu afahyɛ no a, wɔntenatena asese mu,+ 15 ma enti ɛsɛ sɛ wɔbɔ dawuru+ na wɔpae mu ka wɔ wɔn nkurow nyinaa mu ne Yerusalem+ sɛ: “Monkɔ mmepɔw+ no so nkɔpɛ ngodua+ mmãã ne nku dua mmãã ne ohuadua mmãã ne berɛw ne nnua kusuu so mmãã mfa mmɛbɔ asese sɛnea wɔakyerɛw no.” 16 Ɛnna ɔman no fii adi kɔpɛɛ bi bae, na wɔde bobɔɔ asese, obiara de wɔ ne dan atifi+ ne wɔn adiwo+ ne nokware Nyankopɔn fie adiwo ne mmɔnten+ so wɔ baabi a ɛbemmɛn Nsu Pon+ no ne Efraim Pon no.+ 17 Enti wɔn a wofi nkoasom mu bae no bagua no nyinaa bobɔɔ asese, na wɔtenatenaa asese no mu; efi Nun ba Yosua+ nna no mu besi saa da no, na Israel mma nyɛɛ saa da, enti wodii ahurusi kɛse.+ 18 Na efi da a edi kan kosi da a etwa to no, wɔkenkan nokware Nyankopɔn mmara nhoma no den da biara;+ wodii afahyɛ no nnanson, na da a ɛto so awotwe no, wɔyɛɛ afahyɛ nhyiam titiriw sɛnea mmara no kyerɛ.+\n^ Hebri asɛmfua no kyerɛ obi a ɔhwɛɛ Mmara no ne Kyerɛw Kronkron no afã foforo so kyerɛwee bi.\n^ Hwɛ Esr 2:63 ase hɔ asɛm, “Tirsata.”


Забур 109 CARS - Nnwom 109 ASCB\n1Ao Onyankopɔn a mekamfo woɔ,\n2na amumuyɛfoɔ ne nkontompofoɔ\nwɔde atorɔ tɛkrɛma akasa atia me.\nna wɔto hyɛ me so a menkaa wɔn.\n4Wɔka nsɛm to me so de tua me nnamfoyɛ so ka,\nnanso meyɛ obi a ɔpɛ mpaeɛbɔ.\nna wɔde ɔtan tua me nnamfoyɛ so ka.\n7Wɔdi nʼasɛm a, ma ɔnni fɔ,\nna ne mpaeɛbɔ mmu no kumfɔ.\nna ɔfoforɔ nsi nʼanan mu sɛ ɔkandifoɔ.\n9Ma ne mma nyɛ nwisiaa\nna ne yere nyɛ okunafoɔ.\n10Ma ne mma nkyinkyini nsrɛsrɛ adeɛ;\nma wɔmpam wɔn mfiri wɔn afie a abubuo no mu.\n11Ma ɔdefirifoɔ bi mfa deɛ ɔwɔ nyinaa;\nna amanfrafoɔ mfom nʼadwuma so aba.\n12Mma obiara nhunu no mmɔbɔ\nMma obiara nhunu ne nwisiaa nso mmɔbɔ.\n13Ma nʼase nhye,\nna wɔn din nyera wɔ awoɔ ntoatoasoɔ a ɛreba no mu.\nna ne maame bɔne no ntena hɔ daa.\n16Ɛfiri sɛ wannwene da sɛ ɔbɛyɛ adɔeɛ,\nna mmom ɔtaa ahiafoɔ\nmmɔborɔfoɔ ne wɔn a wɔn werɛ ahoɔ de kɔɔ owuo mu.\nenti nnome mmra ne so;\nwampɛ sɛ ɔbɛhyira\n18Ɔhyɛɛ nnome sɛ atadeɛ;\nɛnonom kɔɔ ne onipadua mu sɛ nsuo,\n19Ma ɛnyɛ sɛ atadeɛ a ɛkyekyere ne ho,\nne abɔsoɔ a ɛbɔ no daa.\n20Ma yei nyɛ Awurade akatua a ɔde ma me kwaadubɔfoɔ,\n21Nanso, wo Ao Asafo Awurade,\nwo din enti, wo ne me nni no yie;\nfiri wʼadɔeɛ mu gye me.\n22Ɛfiri sɛ meyɛ ohiani ne deɛ onnibie,\nna mʼakoma atɔ baha wɔ me mu.\n23Metwam sɛ anwummerɛ sunsumma;\nwɔwoso me kyene sɛ ntutummɛ.\n24Abuadadie ama me kotodwe mu agogo;\nmafɔn na ama aka me nnompe.\n25Mayɛ aseredeɛ ama wɔn a wɔbɔ me soboɔ;\nsɛ wohunu me a, wɔwoso wɔn ti.\n26Boa me, Ao Awurade me Onyankopɔn;\ngye me sɛdeɛ wʼadɔeɛ teɛ.\n27Ma wɔnhunu sɛ ɛyɛ wo nsa,\nna wo na woayɛ, Ao Awurade.\n28Wɔbɛdome, nanso wobɛhyira;\nsɛ wɔto hyɛ me so a, wɔn anim bɛgu ase,\nnanso wo ɔsomfoɔ ani bɛgye.\n29Animguaseɛ bɛdura mʼatamfoɔ ho;\nna akyekyere wɔn ho sɛ atadeɛ.\n30Mede mʼano bɛma Awurade so ayɛ no kɛseɛ;\nmɛkamfo no wɔ nnipadɔm mu.\n31Ɛfiri sɛ, ɔgyina onnibie nsa nifa so\nsɛ ɔbɛgye no nkwa afiri wɔn a wɔbu no kumfɔ nsam.\nASCB : Nnwom 109


Sigyadi Ne Aware Ho Afotu Pa\nƆwɛn-Aban—Nea Adesua Nsɛm Wom | October 2011\nKENKAN WƆ Albanian American Sign Language Amharic Arabic Armenian Armenian (West) Bicol Cambodian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chuukese Colombian Sign Language Croatian Czech Danish Dutch Efik English Estonian Finnish French Ga Georgian German Greenlandic Guarani Haitian Creole Hebrew Hiligaynon Hungarian Icelandic Igbo Indonesian Italian Japanese Kikongo Kimbundu Kirghiz Kirundi Kongo Korean Korean Sign Language Latvian Lithuanian Luo Macedonian Malagasy Malay Malayalam Maya Mixe (North Central) Mizo Moore Myanmar Norwegian Nzema Oromo Ossetian Otetela Palauan Pangasinan Papiamento (Curaçao) Persian Polish Ponapean Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Russian Sign Language Samoan Sepedi Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tajiki Tatar Tetun Dili Thai Totonac Tswana Turkish Twi Ukrainian Urdu Vietnamese\n“Mereka eyi . . . sɛnea ɛbɛma moayɛ nea ɛfata na moatumi asom Awurade daa a biribiara nnye mo adwene.”—1 KOR. 7:35.\n1, 2. Dɛn nti na ɛsɛ sɛ obi hwehwɛ sigyadi ne aware ho afotu fi Bible mu?\nNNEƐMA a yɛyɛ wɔ asetena mu kakraa bi pɛ na emu anigye, emu abasamtu, anaa emu haw dɔɔso sen nea ɛwɔ mmarima ne mmea abusuabɔ mu. Esiane sɛ ɛho hia sɛ yedi emu anigye ne emu haw ahorow a ɛtete saa ho dwuma yiye nti, ɛfata sɛ yɛhwehwɛ Onyankopɔn akwankyerɛ wɔ ho, nanso nneɛma foforo wɔ hɔ nti a ɛsɛ sɛ yɛhwehwɛ n’akwankyerɛ. Kristoni a n’ani gye wɔ sigyadi mu betumi ate nka sɛ n’abusuafo anaa ne nnamfo rehyɛ no sɛ ɔnware. Ebia na Kristoni foforo pɛ sɛ ɔware, nanso onnyaa ɔhokafo a ɔfata. Ebinom hia akwankyerɛ wɔ sɛnea wobesiesie wɔn ho ama sɛnea wobedi wɔn asɛyɛde ahorow ho dwuma sɛ okunu anaa ɔyere. Kristofo a wɔyɛ asigyafo ne awarefo nyinaa hyia nna mu ɔbrasɛe ho sɔhwɛ ahorow.\n2 Saa tebea ahorow yi betumi aka yɛn anigye. Nanso nea ɛho hia sen biara no, ebetumi aka abusuabɔ a yɛne Onyankopɔn wɔ nso. Paulo de sigyadi ne aware ho afotu mae wɔ ne krataa a edi kan a ɔde kɔmaa Korintofo no ti 7. Ná ne botae ne sɛ ɔbɛhyɛ n’akenkanfo nkuran ‘ma wɔayɛ nea ɛfata na wɔatumi asom Awurade daa a biribiara nnye wɔn adwene.’ (1 Kor. 7:35) Sɛ woresusuw n’afotu a ɛfa saa nneɛma a ɛho hia yi ho ho a, sɛ́ woyɛ sigyani anaa ɔwarefo no, bɔ mmɔden sɛ wubehu sɛ tebea a wowom no yɛ ɔkwan a wobɛfa so asom Yehowa yiye.\nGyinae a Emu Yɛ Duru a Obi Ankasa Si\n3, 4. (a) Sɛ nnamfo ne abusuafo bɔ mmɔden sɛ wɔbɛhyɛ obi ma waware a, dɛn na ebetumi de aba? (b) Ɔkwan bɛn so na Paulo afotu no betumi aboa obi ma wanya aware ho adwene a ɛfata?\n3 Ná Yudafo a wɔwɔ afeha a edi kan no mu no gye di sɛ ɛho hia paa sɛ obi ware. Nnipa pii wɔ adwene a ɛte saa ara nnɛ. Sɛ aberante anaa ababaa bi di boro mfe bi na ɔnwaree a, ebia ne nnamfo ne n’abusuafo a asɛm no haw wɔn bɛte nka sɛ ɛsɛ sɛ wotu no fo ma ɔware. Sɛ wɔne no rebɔ nkɔmmɔ a, wobetumi aka akyerɛ no sɛ ɔnyere ne ho paa nhwehwɛ ɔhokafo. Wobetumi aka ɔbarima anaa ɔbea bi a obetumi aware no ho asɛm akyerɛ no. Wobetumi mpo ayɛ nhyehyɛe ma ɔbarima ne ɔbea bi a wɔnwaree akohyia. Ɛtɔ mmere bi a nneyɛe a ɛte saa hyɛ aniwu, ɛsɛe nnamfo ntam, na etumi ma ɔbarima ne ɔbea no nyinaa yɛ basaa.\n4 Paulo anhyɛ afoforo da sɛ wɔnware anaa wonni sigya. (1 Kor. 7:7) Ná ɛnhaw Paulo sɛ ɔresom Yehowa bere a na onni yere, nanso wankasa antia nkurɔfo a na wɔpɛ sɛ wɔware no. Kristofo a wɔwɔ hɔ nnɛ wɔ hokwan sɛ wosi gyinae sɛ wɔbɛware anaasɛ wobedi sigya. Ɛnsɛ sɛ afoforo hyɛ wɔn sɛ wɔnware anaasɛ wonni sigya.\nSɛnea Wobɛma Sigyadi Ayɛ Nea Mfaso Wɔ So\n5, 6. Dɛn nti na Paulo hyɛɛ sigyadi ho nkuran?\n5 Asɛm a Paulo ka kyerɛɛ Korintofo no ma yɛte ase sɛ Kristofo a wɔyɛ asigyafo betumi asom Onyankopɔn yiye. (Monkenkan 1 Korintofo 7:8.) Ɛwom sɛ na Paulo nyɛ ɔwarefo de, nanso wamma ne ho so wɔ wɔn a na wɔyɛ awarefo no so, sɛnea Kristoman mu asɔfo a wɔnnware yɛ no. Mmom no, ɔkyerɛkyerɛɛ mu sɛ Kristofo a wɔnwaree betumi asom Onyankopɔn wɔ akwan bi so a Kristofo a wɔaware rentumi nyɛ saa. Saa asɛm yi kyerɛ dɛn?\n6 Ɛtaa yɛ mmerɛw ma Kristoni a ɔnwaree sɛ obegye asɛyɛde ahorow atom wɔ Yehowa som mu bere a ebia obi a waware ntumi nnye ntom. Paulo nyaa ɔsom hokwan titiriw sɛ ‘ɔsomafo ma amanaman no.’ (Rom. 11:13) Yebetumi akenkan osuahu ahorow a Paulo nyae ho nsɛm wɔ Asomafo Nnwuma ti 13 kosi ti 20. Paulo ne asɛmpatrɛwfo foforo kɔkaa asɛm no wɔ nsasesin foforo mu, na wɔhyehyɛɛ asafo foforo pii. Bere a Paulo reyɛ ne som adwuma no, ɔfaa tebea ahorow a emu yɛ den a yɛn a yɛwɔ hɔ nnɛ pii remfa mu mu. (2 Kor. 11:23-27, 32, 33) Nanso, na ɔpɛ sɛ ɔbɛfa tebea ahorow a emu yɛ den yi nyinaa mu de aboa nnipa pii ma wɔabɛyɛ asuafo, na ɛno maa n’ani gyei kɛse. (1 Tes. 1:2-7, 9; 2:19) Sɛ na Paulo aware anaasɛ na ɔwɔ abusua a, so anka obetumi ayɛ nea ɔyɛe yi nyinaa? Ebia anka ɔrentumi nyɛ.\n7. Ɔkwan bɛn so na Adansefo baanu a wɔnwaree de wɔn sigyadi no kaa Ahenni no ho asɛm?\n7 Kristofo a wɔnwaree pii de wɔn tebea no yɛ pii wɔ Ahenni adwuma no mu. Sara ne Limbania yɛ akwampaefo a wɔyɛ asigyafo wɔ Bolivia. Wotu kɔtenaa akuraa bi a na obiara nkɔkaa asɛm no wɔ hɔ mfe pii ase. So na anyinam nkanea a na enni hɔ no bɛhaw wɔn? Wɔbɔɔ amanneɛ sɛ: “Esiane sɛ radio anaa TV nni hɔ nti, biribiara ntwetwe nkurɔfo a wɔwɔ hɔ no adwene mfi ade titiriw a wɔde gyigye wɔn ani a ɛne akenkan no so.” Akuraa no asefo no bi de Yehowa Adansefo nhoma ahorow a na wɔda so rekenkan kyerɛɛ akwampaefo no, nanso na wɔagyae saa nhoma no tintim. Esiane sɛ na ɛkame ayɛ sɛ anuanom mmea no nya nkurɔfo a wɔkyerɛ asɛm no ho anigye wɔ ofie biara mu nti, na ɛyɛ den sɛ wobetumi akɔ ofie biara a ɛwɔ wɔn asasesin no mu mu. Ɔbea bi a ne mfe akɔ anim ka kyerɛɛ anuanom mmea no sɛ: “Afei de Yehowa Adansefo adu yɛn ha, ɛnde awiei no abɛn.” Ankyɛ na akuraa no asefo fii ase kɔɔ asafo nhyiam.\n8, 9. (a) Bere a Paulo hyɛɛ sigyadi ho nkuran no, dɛn na na ɛwɔ n’adwenem? (b) Hokwan ahorow bɛn na Kristofo a wɔnwaree wɔ?\n8 Nokwarem no, sɛ Kristofo a wɔyɛ awarefo nso kɔka asɛmpa no wɔ nsasesin a emu yɛ den mu a, ɛsow aba pii. Nanso, dwumadi ahorow bi a akwampaefo a wɔyɛ asigyafo betumi ayɛ no, ebetumi ayɛ den ama wɔn a wɔaware anaa wɔn a wɔwɔ mma sɛ wɔbɛyɛ. Bere a Paulo kyerɛw asafo ahorow no, na onim sɛ adwuma kɛse da so wɔ hɔ a ɛsɛ sɛ wɔyɛ de ka asɛmpa no. Ná ɔpɛ sɛ obiara nya anigye a ɛwɔ asuafoyɛ adwuma mu no bi, sɛnea na wanya bi no. Ɛno nti na Paulo kae sɛ eye sɛ obi bɛsom Yehowa sɛ osigyani no.\n9 Onuawa kwampaefo bi a ɔyɛ osigyani a ofi United States kyerɛwee sɛ: “Ebinom susuw sɛ osigyani ani ntumi nnye. Nanso, mahu sɛ anigye a obi benya bere nyinaa no gyina Yehowa a ɔne no bɛfa adamfo no so. Ɛwom sɛ sigyadi yɛ afɔrebɔ de, nanso sɛ wode di dwuma yiye a, wubehu sɛ ɛyɛ akyɛde a ɛyɛ anigye.” Ɔkyerɛw faa nea ɛma obi ani gye ho sɛ: “Sigyadi yɛ ade a ebetumi ama obi anya anigye, na ɛnyɛ ade a ɛsɛe anigye. Minim sɛ Yehowa da ne dɔ adi kyerɛ obiara, sɛ́ obi yɛ osigyani anaa ɔwarefo.” Seesei ɔde anigye resom wɔ ɔman bi a wohia Ahenni adawurubɔfo pii wɔ hɔ so. Sɛ woyɛ osigyani a, so wubetumi de ahofadi a wowɔ no ayɛ pii de aboa afoforo ma wɔahu nokware no? Wo nso wubetumi ahu sɛ sigyadi yɛ akyɛde a ɛsom bo a efi Yehowa hɔ.\nAsigyafo a Wɔpɛ sɛ Wɔware\n10, 11. Ɔkwan bɛn so na Yehowa boa wɔn a wɔpɛ sɛ wɔware nanso wonnya nnyaa ahokafo a wɔfata no?\n10 Sɛ Yehowa asomfo anokwafo pii di sigya kodu bere bi a, wosi gyinae hwehwɛ obi a wɔbɛware no. Esiane sɛ wonim sɛ wohia akwankyerɛ nti, wɔsrɛ Yehowa sɛ ɔmmoa wɔn mma wonnya ɔhokafo a ɔfata.—Monkenkan 1 Korintofo 7:36.\n11 Sɛ wopɛ sɛ woware obi a ofi ne komam som Yehowa a, kɔ so fa to Yehowa anim wɔ mpaebɔ mu. (Filip. 4:6, 7) Ɛmfa ho bere tenten a wobɛtwɛn no, mma w’abam mmu. Yehowa nim nea wuhia, na sɛ wode wo ho to no so a, ɔbɛboa wo ma woagyina wo tebea no ano.—Heb. 13:6.\n12. Sɛ obi ka sɛ ɔbɛware wo a, dɛn na ɛsɛ sɛ wususuw ho yiye ansa na woama no mmuae?\n12 Na sɛ obi a ɔne Onyankopɔn abusuabɔ mu nyɛ den papa anaa obi a ɔnyɛ Yehowa Dansefo ka sɛ ɔbɛware wo nso ɛ? Ebia wopɛ sɛ woware paa. Nanso, sɛ woansi gyinae pa a, wubedi yaw kɛse asen sɛnea na wote nka sɛ woayɛ ankonam bere a na woyɛ osigyani no. Sɛ wunya ware wie a, papa mu oo bɔne mu oo, wobɛfam wo hokafo no ho wo nkwa nna nyinaa. (1 Kor. 7:27) Mpere wo ho nware na akyiri yi woanu wo ho.—Monkenkan 1 Korintofo 7:39.\nSiesie Wo Ho Ma Aware Mu Nsɛm\n13-15. Nneɛma a etumi de ahohiahia ba aware mu bɛn na ɛsɛ sɛ nnipa baanu a wɔpɛ sɛ wɔware no ka ho asɛm wɔ wɔn nantew a edi aware anim mu?\n13 Ɛwom sɛ Paulo kae sɛ eye sɛ obi bɛsom Yehowa sɛ osigyani de, nanso wammu wɔn a wɔware no animtiaa. Mmom no, n’afotu a efi honhom mu no boa awarefo ma wogyina aware mu nsɛm ano ma wɔkɔ so tena sɛ awarefo.\n14 Ɛho hia sɛ nnipa bi a wɔpɛ sɛ wɔware sesa wɔn adwene wɔ nea wɔhwɛ kwan sɛ wobenya wɔ aware mu ho. Nnipa baanu a wɔde wɔn ho ahyɛ nantew a edi aware anim mu no betumi anya adwene sɛ ɔdɔ a wɔwɔ ma wɔn ho no yɛ soronko koraa, na sɛ wɔware a anigye nkutoo na wobenya. Adwene a ɛte saa na wɔde kɔ aware mu, na wɔn adwene yɛ wɔn sɛ biribiara nni hɔ a ebetumi asɛe anigye a wɔwɔ no. Nanso, ɛnyɛ saa na asetena te ankasa. Ɔbarima ne ɔbea ntam dɔ a ɛwɔ aware mu no yɛ anigye ankasa, nanso ɛno nkutoo ntumi mma okunu ne ɔyere ntumi nnyina ahohiahia a ɛwɔ aware biara mu no ano.—Monkenkan 1 Korintofo 7:28. *\n15 Wɔn a wɔaware foforo pii ho dwiriw wɔn, anaa wɔn abam bu mpo bere a wohu sɛ wɔne wɔn ahokafo adwene nhyia wɔ nneɛma a ɛho hia ho no. Nnipa baanu a wɔaware no betumi ahu sɛ wɔn adwene nhyia wɔ sɛnea wɔde wɔn sika ne bere a wɔde gye wɔn ahome bedi dwuma, baabi a wɔbɛtena, ne mpɛn dodow a ɛsɛ sɛ wɔkɔsra wɔn nsenom ho. Saa ara nso na wɔn mu biara wɔ sintɔ ahorow a ebetumi ahyɛ ne hokafo abufuw. Ɛnyɛ den sɛ wobebu wɔn ani agu nneɛma a ɛho hia yi so wɔ wɔn nantew a edi aware anim no mu, nanso ebetumi de ɔhaw aba aware no mu akyiri yi. Ɛyɛ papa sɛ nnipa baanu a wɔpɛ sɛ wɔware no bɛka nneɛma a ɛhaw wɔn ho asɛm ansa na wɔaware.\n16. Dɛn nti na ɛsɛ sɛ awarefo de biakoyɛ gyina aware mu nsɛnnennen ano?\n16 Sɛ awarefo benya anigye a, ɛsɛ sɛ wɔde biakoyɛ gyina wɔn nsɛnnennen ano. Ɛsɛ sɛ wɔn adwene hyia wɔ sɛnea wɔbɛteɛ wɔn mma so ne sɛnea wɔbɛhwɛ wɔn awofo a wɔn mfe akɔ anim ho. Ɛnsɛ sɛ wɔma nsɛnnennen a ɛwɔ abusua mu tetew wɔn ntam. Sɛ wɔde Bible mu afotu yɛ adwuma a, wobesiesie ɔhaw pii, agyina nea wontumi nsiesie no ano, na wɔakɔ so atena anigye mu.—1 Kor. 7:10, 11.\n17. “Wiase nneɛma” ho dadwen bɛn na ɛsɛ sɛ awarefo hwɛ kwan sɛ wobehyia?\n17 Paulo kaa aware mu asɛm foforo ho asɛm wɔ 1 Korintofo 7:32-34. (Monkenkan.) Awarefo ‘da dwen wiase nneɛma’ te sɛ aduan, ntade, dabere, ne asetena mu nneɛma foforo ho. Dɛn nti na ɛte saa? Bere a na onuabarima bi nwaree no, ebia na ɔde bere pii yɛ asɛnka adwuma no. Nanso, bere a ɔwaree no, ohu sɛ ɛsɛ sɛ ɔde ne bere ne n’ahoɔden a na ɔde yɛ asɛnka adwuma no bi hwɛ ne yere na ama wasɔ ne yere ani. Saa ara na ɛsɛ sɛ ɔyere nso de ne bere ne n’ahoɔden no bi hwɛ ne kunu. Yehowa nim sɛ okunu ne ɔyere nyinaa pɛ sɛ wɔn hokafo ani gye. Yehowa nim sɛ sɛ aware begyina a, mpɛn pii no, ɛho hia sɛ okunu ne ɔyere nyinaa de wɔn bere ne wɔn ahoɔden a na anka wɔde yɛ Ne som adwuma bere a na wɔnwaree no bi hwɛ wɔn ho wɔn ho.\n18. Nsakrae bɛn na ɛho behia sɛ ebinom yɛ wɔ sɛnea wogye wɔn ani mu wɔ wɔn aware akyi?\n18 Na bere a na awarefo no de gye wɔn ani na wɔde yɛ nneɛma foforo bere a na wɔyɛ asigyafo no nso ɛ? Sɛ ɛsɛ sɛ awarefo de bere ne ahoɔden a na wɔde yɛ Onyankopɔn som adwuma no bi hwɛ wɔn ho wɔn ho a, so ɛnyɛ saa ara na ɛsɛ sɛ wɔde wɔn bere ne wɔn ahoɔden a na wɔde gye wɔn ani bere a na wɔyɛ asigyafo no bi hwɛ wɔn ho wɔn ho? Sɛ okunu bi kɔ so ara ne nnamfo de wɔn ho hyɛ agumadi mu fee te sɛ bere a na ɔnwaree no a, ɛbɛka ne yere dɛn? Anaasɛ sɛ ɔyere bi kɔ so ara de ne bere pii ne ne nnamfo de wɔn ho hyɛ anigyede mu a, ɛbɛka ne kunu dɛn? Ɛrenkyɛ koraa, ɔhokafo a wɔabu ani agu no so no betumi ate nka sɛ wayɛ ankonam, onni anigye, na ne hokafo no nnɔ no. Sɛ wɔn a wɔreware no yɛ nea wobetumi nyinaa de hyɛ wɔn abusuabɔ mu den sɛ okunu ne ɔyere a, wobetumi akwati eyi.—Efe. 5:31.\nYehowa Hwehwɛ sɛ Yɛma Yɛn Ho Tew wɔ Abrabɔ Mu\n19, 20. (a) Dɛn nti na ɛho hia sɛ awarefo bɔ wɔn ho ban fi nna mu ɔbrasɛe ho? (b) Sɛ awarefo ma wɔn ntam tetew bere tenten a, asiane bɛn na ebetumi ato wɔn?\n19 Yehowa asomfo yɛ nea wobetumi biara sɛ wɔbɛma wɔn ho atew wɔ abrabɔ mu. Ebinom si gyinae sɛ wɔbɛware sɛnea ɛbɛyɛ a wɔremfa wɔn ho nhyɛ ɔbrasɛe mu. Nanso, sɛ obi ware a ɛno nkutoo nkyerɛ sɛ ɛbɛbɔ no ho ban afi nna mu ɔbrasɛe ho ɔkwan biara so. Wɔ bere a na wɔrekyerɛw Bible no mu no, sɛ na kurow a na wɔato ɔfasu atwa ho ahyia no mufo tena kurow no mu nkutoo a ɛnna na wonya ahobammɔ. Sɛ na obi pue fi kurow no mu bere a na akorɔmfo ne nsɛmmɔnedifo nenam hɔ a, na wobetumi awia ne nneɛma anaasɛ wɔakum no. Saa ara na sɛ awarefo betumi anya ahobammɔ a ɛremma wɔmfa wɔn ho nhyɛ nna mu ɔbrasɛe mu a, gye sɛ wodi mmara a Yehowa ahyehyɛ afa aware ho no so.\n20 Paulo kyerɛkyerɛɛ saa mmara no mu wɔ 1 Korintofo 7:2-5. Ɔyere nkutoo na ɛsɛ sɛ ne kunu ne no nya nna mu kyɛfa; saa ara nso na okunu nkutoo na ɛsɛ sɛ ne yere ne no nya nna mu kyɛfa. Wɔhwɛ kwan sɛ wɔn mu biara bɛma ne hokafo “nea ɛsɛ,” anaa nna mu nkitahodi a awarefo wɔ hokwan sɛ wonya no. Nanso, okununom ne ɔyerenom binom wɔ hɔ a wɔma wɔn ntam tetew bere tenten—wɔn mu biara tu kwan gyaw ne yɔnko hɔ anaa adwuma ma wɔn ntam tetew, na ɛmma wɔn mu biara mfa “nea ɛsɛ” mma ne yɔnko. Sɛ “ahosodi” a obi ‘annya’ nti Satan nhyɛso ma ɔsɛe aware a, hwɛ awerɛhosɛm a ɛbɛyɛ. Yehowa hyira mmusua ti a wɔhwɛ wɔn mmusua na wɔmmfa wɔn aware nnto asiane mu no.—Dw. 37:25.\nMfaso a Yebenya Afi Bible Afotu a Yebetie So\n21. (a) Dɛn nti na sigyadi ne aware ho gyinaesi yɛ den? (b) Dɛn nti na mfaso wɔ afotu a ɛwɔ 1 Korintofo ti 7 no so?\n21 Gyinae a wubesi sɛ wubedi sigya anaa wobɛware no ka gyinae ahorow a ne si yɛ den paa no ho. Onipa biara wɔ sintɔ, na ɛno na ɛde nsɛnnennen dodow no ara ba nnipa ntam. Enti wɔn a Yehowa ahyira wɔn mpo ntumi nne wɔn ho koraa wɔ abasamtu ho, sɛ́ wɔyɛ asigyafo anaa awarefo. Sɛ wode afotu pa a ɛwɔ 1 Korintofo ti 7 no di dwuma a, wubetumi atew nsɛnnennen a ɛte saa so. Sɛ́ ebia woyɛ osigyani anaa ɔwarefo no, wubetumi ayɛ nea ɛsɔ Yehowa ani. (Monkenkan 1 Korintofo 7:37, 38.) Nhyira a ɛsen biara a wubetumi anya ne sɛ wubenya Onyankopɔn anim dom. Wubetumi anya Yehowa anim dom nnɛ ne daakye nso bere a woakɔ wiase foforo a Onyankopɔn de ahyɛ yɛn bɔ no mu no. Ɛhɔ de, ɔhaw a abu so nnɛ wɔ mmarima ne mmea abusuabɔ mu no bi remma hɔ.\n^ nky. 14 Hwɛ Nea Ɛde Abusua mu Anigye Ba nhoma no ti 2, nkyekyɛm 16-19.\n• Dɛn nti na ɛnsɛ sɛ obiara hyɛ ɔfoforo sɛ ɔnware?\n• Ɔkwan bɛn so na wubetumi de wo bere adi dwuma yiye paa sɛ Yehowa somfo a ɔyɛ osigyani?\n• Nnipa baanu a wɔde wɔn ho ahyɛ nantew a edi aware anim mu bɛyɛ dɛn atumi asiesie wɔn ho ama nsɛnnennen a ɛwɔ aware mu?\n• Dɛn nti na aware mmɔ obi ho ban mfi nna mu ɔbrasɛe ho ɔkwan biara so?\n[Mfonini wɔ kratafa 14]\nKristofo a wɔnwaree a wɔde wɔn bere trɛw wɔn som adwuma mu no ani gye\nNsakrae bɛn na ebehia sɛ ebinom yɛ wɔ wɔn aware akyi?\nShare Share Sigyadi Ne Aware Ho Afotu Pa\nw11 10/15 kr. 13-17\nDɛn Nti na Ɛho Hia Paa sɛ ‘Yɛkɔ so Wɛn’?\nMomma Yɛmmom Nni Ahurusi!\nSo Mfaso Wɔ Nea Wode Gye W’ani So?\nƐyɛ Me Anigye Sɛ Meresom Yehowa\nFa Wo Ho To “Awerɛkyekye Nyinaa Nyankopɔn” Yehowa So\n‘Monkyekye Wɔn A Wodi Awerɛhow Nyinaa Werɛ’\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM October 2011\nShare Share ƆWƐN-ABAN—NEA ADESUA NSƐM WOM October 2011\nƆWƐN-ABAN—NEA ADESUA NSƐM WOM October 2011


Asomafo 2 AKCB - أعمال 2 NAV\n1Pentekoste da2.1 Twam Afahyɛ homeda no akyi nnafua aduonum (3 Mose 23.15-16). no duu no, na asuafo no nyinaa ahyia2.1 Asuafo dodow a nea asi dedaw nti yɛka wɔn ho asɛm ne dubaako no (ne Matia) nanso dodow yi na wɔbɔ wɔn din nyinaa 1.13-15. wɔ faako.2.1 Ɛnyɛ abansoro dan a wɔte mu no (1.13) na mmom hyiadan no ho baabi. Efisɛ bere biara a wɔabue hyiadan no, na asuafo no wɔ hɔ. 2Amono mu hɔ ara, nne bi te sɛ ahum a ɛretu fi ɔsoro ba bɛhyɛɛ ofi a na wɔwɔ mu no ma. 3Ogya a ɛredɛw a ɛte sɛ tɛkrɛma besisii wɔn so mmaako mmaako. 4Honhom Kronkron no hyɛɛ wɔn nyinaa ma, na wɔkaa kasa foforo, sɛnea Honhom no maa wɔn ho kwan no.\n5Saa bere no na Yudafo bi a wɔfɛre Nyame fi mmeaemmeae aba Yerusalem. 6Wɔtee nea ɛrekɔ so no, wɔbɔɔ twi behyiae, na ɛyɛɛ wɔn nwonwa ne ahodwiriw, efisɛ obiara tee sɛ wɔreka ne kurom kasa. 7Enti wobisae se, “Na saa nnipa yi a wɔrekasa yi nyɛ Galileafo ana? 8Na adɛn nti na yɛte sɛ wɔreka Onyankopɔn anwonwadwuma ho asɛm wɔ yɛn a yɛyɛ 9Partifo, Mediafo ne Elamfo, ne wɔn a wɔte Mesopotamia ne Yudea ne Kapadokia, Ponto, Asia, 10Frigia ne Pamfilia, Misraim ne Libia fa a ɛbɛn Kirene ne ahɔho a wofi Roma, Yudafo ne wɔn a wɔasakra aba Yudasom mu, 11ne Kretafo ne Arabfo mu biara kasa mu yi?” 12Wɔde ahodwiriw bisae se, “Eyi ase ne dɛn?”\n13Afoforo nso dii wɔn ho fɛw se, “Saa nnipa yi abobow nsa.”\n14Petro ne asomafo dubaako no sɔre gyinaa hɔ na ɔkasaa denneennen kyerɛɛ nnipa no se, “Me nuanom Yudafo ne mo a mote Yerusalem nyinaa, muntie asɛm a mereka yi. 15Saa nnipa yi mmow nsa sɛnea mususuw no, efisɛ ade nnya nkyee a ɛsɛ sɛ obi nom nsa bow. 16Asɛm a asi yi na odiyifo Yoel hyɛɛ ho nkɔm se:\n17“ ‘Onyankopɔn kae se, nna a edi akyiri no,\nmehwie me Honhom no agu nnipa nyinaa so.\nMo mmabarima ne mo mmabea bɛhyɛ nkɔm,\nmo mmerante nso ahu anisoade.\nNa mo mpanyin nso asoso adae.\n18Saa mmere no mu no,\nmehwie me Honhom agu mʼasomfo mpo so,\nmmarima ne mmea, ama wɔahyɛ nkɔm.\n19Mede mogya ne ogya ne wusiw kumɔnn\nbɛyɛ anwonwade ne nsɛnkyerɛnne\n20Ansa na Awurade da kɛse no bɛba no,\nowia beduru sum\nna ɔsram nso ayɛ sɛ mogya.\n21Na obiara a ɔbɛbɔ\nAwurade din no benya nkwa.’\n22“Israelfo, muntie! Yesu Nasareni no yɛ ɔbarima bi a ne dwuma kronkron a obedii no daa adi wɔ tumi ne anwonwade ne nsɛnkyerɛnne a Onyankopɔn nam ne so yɛe a mo ankasa di ho adanse no mu. 23Onyankopɔn ankasa fi ne pɛ ne ne nhumu mu sii gyinae yii Yesu maa mo, na mode no maa nnebɔneyɛfo ma wɔbɔɔ no asennua mu kum no. 24Nanso Onyankopɔn nyan no fii owu mu ma oyii no fii owuyaw mu, efisɛ owu antumi anni ne so.” 25Asɛm a Dawid ka faa ne ho ne sɛ,\n“Mihu Awurade wɔ mʼani so daa nyinaa.\nEsiane sɛ ɔwɔ me nsa nifa nti,\n26Ɛno nti me kra ani gye, na me tɛkrɛma di ahurusi.\nMe nipadua nso bɛhome asomdwoe mu.\n27Efisɛ worennyaw me awufo mu.\n28Woakyerɛ me nkwagye kwan;\nna wobɛma mʼani agye wɔ wʼanim.\n29“Anuanom, ɛsɛ sɛ meda mʼadwene adi pefee wɔ yɛn panyin Dawid ho. Owui na wosiee no, na ne nna da so wɔ hɔ besi nnɛ. 30Na ɔyɛ odiyifo a onim bɔ bi a Onyankopɔn ahyɛ no no. Onyankopɔn hyɛɛ bɔ se ɔbɛyɛ Dawid asefo no mu baako ɔhene, sɛnea Dawid yɛ ɔhene no ara pɛ. 31Dawid huu nea Onyankopɔn rebɛyɛ no ɔkasa faa owusɔre a ɛfa Agyenkwa no ho se, ‘Wɔannyaw no awufo mu. Ne honam nso amporɔw.’ 32Onyankopɔn anyan saa Yesu yi afi owu mu, na yɛn nyinaa yɛ saa asɛm yi ho nnansefo. 33Wɔahyɛ no anuonyam de no akɔtena Onyankopɔn nifa so ma ne nsa aka Honhom Kronkron no a Agya no hyɛɛ no ho bɔ no; ɛno na wahwie agu yɛn so, na ɛho nsɛnkyerɛnne na muhu na mote yi. 34Dawid ankasa de, wankɔ ɔsoro, na mmom ɔkae se,\n“ ‘Awurade ka kyerɛɛ me wura se,\n“Tena me nsa nifa so ha,\n35kosi sɛ mede wʼatamfo\nbɛyɛ wʼanan ntiaso.” ’\n36“Ɛsɛ sɛ nnipa a wɔwɔ Israel nyinaa hu sɛ, mo na mobɔɔ saa Yesu yi a Onyankopɔn ayɛ no Awurade ne Agyenkwa no asennua mu.”\n37Bere a nnipa no tee saa asɛm yi, ɛhaw wɔn yiye. Enti wobisaa Petro ne asomafo a wɔaka no se, “Anuanom, dɛn na yɛnyɛ?”\n38Petro ka kyerɛɛ wɔn se, “Monsakra mo adwene na momma wɔmmɔ mo asu wɔ Yesu Kristo din mu sɛnea ɛbɛyɛ a wɔde mo bɔne bɛkyɛ mo na moanya Onyankopɔn akyɛde a ɛyɛ Honhom Kronkron no. 39Onyankopɔn hyɛɛ Honhom Kronkron yi ho bɔ maa mo ne mo mma ne wɔn a wɔtete akyirikyiri ne wɔn a Awurade, yɛn Nyankopɔn bɛfrɛ wɔn aba ne nkyɛn no nyinaa.”\n40Petro kaa nsɛm bebree kyerɛɛ wɔn se, “Munnye mo ho mfi asotwe a ɛreba saa nnebɔneyɛfo yi so no mu.” 41Wɔn mu dodow no ara gyee asɛm no di ma wɔbɔɔ wɔn asu. Saa da no, nnipa bɛyɛ mpensa na wɔbɛkaa agyidifo no ho.\n42Daa na wɔde wɔn adagyew nyinaa sua asomafo no nkyerɛkyerɛ. Wɔne wɔn nyaa ayɔnkofa, hyia didi bɔɔ mu ne wɔn bɔɔ mpae. 43Asomafo no yɛɛ anwonwade ahorow bebree ma obiara a ohuu no ho dwiriw no. 44Gyidifo no nyinaa kɔɔ so tenaa ase sɛ nnipa koro, na wɔkyekyɛɛ wɔn ahode mu memaa wɔn ho wɔn ho. 45Wɔtɔn wɔn ahode kyekyɛɛ sika a wonya fii mu no maa wɔn ho wɔn ho sɛnea ɛho hia obiara. 46Daa na wɔbɔ mu hyia wɔ asɔredan mu de anigye ne koma pa bɔ mu didi wɔ wɔn afi mu. Wɔkamfoo Onyankopɔn, nyaa anuonyam wɔ nnipa anim. 47Da biara na Awurade de wɔn a ogye wɔn nkwa no bɛka wɔn ho.\nAKCB : Asomafo 2


Yesu asetenam nsɛm a ɛwɔ Bible mu no, kenkan ne nyinaa ho asɛm wɔ nwoma yi mu.\nBUE NE NYINAA DUM NE NYINAA\nYesu nkyerɛkyerɛ ne ne nneyɛe a ɛwɔ Nsɛmpa no mu bɛtumi asesa w’asetena.\nNsɛm a Ɛsisii Ansa na Yesu Refiri Ne Som Adwuma Ase\nWɔwoo Obi a Ɔbɛsiesie Kwan Mu\nBere a Sakaria kasaa wɔ anwonwakwan so no, ɔde nkɔmhyɛ bi a ɛho hia too dwa.\nMaria Nyinsɛnee Nanso na Ɔnwaree\nBere a Maria kyerɛkyerɛɛ mu sɛ ɛnyɛ ɔbarima bi na ahyɛ no nyem, na mmom Onyankopɔn honhom na ama wanyinsɛn no, so Yosef gyee no dii?\nƐhe na Wɔwoo Yesu na Bere Bɛn na Wɔwoo No?\nYɛyɛ dɛn hu sɛ wɔanwo Yesu wɔ December 25?\nBere a Yosef ne Maria de Yesu kɔɔ asɔrefie hɔ no, Israelfo mmienu a wɔn mfe akɔ anim hyɛɛ Yesu daakye ho nkɔm.\nNsoromma Mu Ahwɛfo Kɔsraa Yesu\nAdɛn nti na nsoromma a wɔhuu wɔ Apuei no amfa wɔn ankɔ Yesu nkyɛn, na mmom ɛdii kan de wɔn kɔɔ owudifo Ɔhene Herode hɔ?\nWɔdwanee Ɔhene Tirimmɔdenfo Bi\nYesu yɛ abofra no, Mesia no ho nkɔmhyɛ mmiɛnsa bi a ɛwɔ Bible mu baa mu wɔ ne so.\nYohane Suboni Siesiee Kwan Mu\nBere a Farisifo ne Sadukifo bi baa Yohane nkyɛn no, ɔkaa wɔn anim. Adɛn ntia?\nYesu Som Adwuma no Ahyɛase\nSɔhwɛ a ɛbaa Yesu so no ma yɛhu Ɔbonsam ho nokwasɛm mmienu bi.\nYesu Fii Ase Pɛɛ Asuafo\nDɛn na ɛmaa Yesu asuafo nsia a wɔdi kan no gye dii sɛ wɔahu Mesia no?\nƆyɛɛ Anwonwade a Ɛdi Kan\nYesu maa ne maame huu sɛ ne soro Agya na ɛsɛ sɛ ɔkyerɛ no nea ɔnyɛ na ɛnyɛ ɔno.\nYɛnim sɛ Onyankopɔn Mmara maa kwan sɛ ne nkurɔfo tumi tɔ mmoa wɔ Yerusalem bɔ afɔre. Ɛnde ɛyɛɛ dɛn na Yesu bo fuu Yerusalem adwadifoɔ no saa?\nƆkyerɛkyerɛɛ Nikodemo Anadwo\nYɛka sɛ ‘wɔasan awo obi bio’ a, dɛn na ɛkyerɛ?\nYesu Dɔree, na Yohane so Hwanee\nYohane Suboni asuafo no huu sɛ Yesu asuafo rebɔ asu no, wɔn bo annwo so, nanso Yohane deɛ, anhaw no.\nAsɛnka Adwuma Kɛse a Yesu Yɛɛ wɔ Galilea\nƆsan Yɛɛ Anwonwade Wɔ Kana\nYesu saa abofra bi yareɛ. Ɛfiri baabi a na Yesu wɔ rekɔ baabi a abofra no wɔ bɛyɛ kilomita 26.\nAsɛm bɛn na Yesu kae a ɛmaa ne kuromfo yɛɛ sɛ wɔbɛkum no?\nAsuafo Nnan Bi Bɛyɛɛ Nnipa Yifo\nƆfrɛɛ wɔn sɛ wɔnnyae mpataayi na wɔmmɛyɛ nnipa yifo.\nYesu Yɛɛ Anwonwade Akɛse wɔ Kapernaum\nBere a Yesu tuu ahonhommɔne no, wamma wɔn kwan amma wɔanka sɛ ɔno Yesu nyɛ Onyankopɔn Ba. Adɛn nti na Yesu yɛɛ saa?\nƆyɛɛ Adwuma Wɔ Galilea Nkuro Pii Mu\nNkurɔfo baa Yesu hɔ ma ɔsaa wɔn yareɛ, nanso ɔkyerɛɛ sɛ ɛnyɛ ayaresa nti na ɔbae.\nƆde Ayamhyehye Saa Kwatani Bi Yareɛ\nAsɛm tiawa bi Yesu kae no ma yɛhu sɛ ɔdwene wɔn a ɔsaa wɔn yareɛ no ho paa.\nAdɛn nti na Yesu ne abɔnefo didii?\nAdɛn Nti Na Yesu Asuafo No Anni Mmuada?\nYesu de nsã kotokuo yɛɛ mfataho de kyerɛkyerɛɛ mu.\nEnti Obi Bɛtumi Ayɛ Adepa Homeda?\nDɛn na ɛmaa Yudafo no tuu wɔn ani sii Yesu so sɛ wasa obi a wayare mfe 38 yareɛ?\nƐyɛɛ Yudafo no adwene sɛ Yesu reyɛ ne ho sɛ ɔne Onyankopɔn yɛ pɛ, nanso Yesu kaa sɛ Onyankopɔn yɛ kɛse sen no.\nAdɛn nti na Yesu se ɔyɛ “Homeda Wura”?\nDɛn na na Mmara Ma Ho Kwan Homeda?\nNa Sadukifo ne Farisifo nka koraa, ɛha yi deɛ wɔyɛɛ baako tiaa Yesu.\nƆmaa Yesaia Nkɔmhyɛ Baa Mu\nWɔn a Yesu saa wɔn yare no, adɛn nti ɔkaa kyerɛɛ wɔn sɛ mmma wɔnka nea wayɛ no ne onipa ko a ɔyɛ nkyerɛ obiara?\nYesu Yii Asomafo Dumienu\nNsonsonoe bɛn na ɛwɔ ɔsomafo ne ɔsuani ntam?\nBepɔ So Asɛnka A Agye Din\nNya nsɛntitiriw a na ɛwɔ Yesu asɛnka no mu nkyerɛkyerɛmu.\nDɛn na ɔsraani panyin yi yɛe a ɛyɛɛ Yesu nwonwa?\nWɔn a wɔhuu anwonwade no huu sɛ ɛkyerɛ biribi.\nYohane Pɛe Sɛ Ɔte Yesu Anom Asɛm\nDɛn nti na Yohane soma kɔbisaa sɛ Yesu ne Mesia no anaa? So na Yohane adwenem yɛ no naa?\nAwo Ntoatoaso Asoɔdenfo Nnue\nYesu kaa sɛ Atemmu Da no, ɛbɛyɛ mmerɛ ama Sodom asene Kapernaum. Kapernaum na na Yesu taa soɛ.\nBɔne Fafiri Ho Mfatoho\nYesu kaa sɛ wɔde ɔbaa bi a ebia ɔyɛ oguamanfo bɔne afiri no. Ɛno kyerɛ sɛ ɛnyɛ mfomso sɛ yɛbɛto Onyankopɔn mmara anaa?\nYesu Kaa Farisifo No Anim\nDɛn ne “odiyifoɔ Yona sɛnkyerɛnne no”?\nAhenni No Ho Mfatoho\nYesu de mfatoho nwɔtwe na ɛkyerɛkyerɛɛ ɔsoro Ahenni no mu.\nBere a Yesu maa mframa ne ahum yɛɛ dinn no, ɔma yɛhuu sɛnea asetena bɛyɛ ankasa wɔ n’Ahenni nniso ase.\nSo ahonhommɔne bebree bɛtumi ahyɛ onipa baako so?\nƐnyɛ Yesu nkyerɛkyerɛ ne n’anwonwade no na ɛmaa nnipa a ɛwɔ Nasaret no poo no, na mmom biribi foforo ntia.\nAsɛm ‘Ɔsoro ahennie no abɛn’ no kyerɛɛ dɛn ankasa?\nYesu kaa kyerɛɛ asomafo no sɛ mma wonnsuro sɛ wɔbɛkum wɔn. Sɛ saa a, dɛn nti na ɔkaa sɛ wonnwane nkɔ baabi foforo?\nWɔkuu Obi Wɔ Awodadi Bi Ase\nSalome asaw no maa Herode ani gyei, enti ɔkaa ntam sɛ biribiara a ɔpɛ biara ɔde bɛma no. Ade a ɛyɛ hu bɛn na obisae?\nƆde Paanoo ne Mpataa Kakraa Bi Maa Mpempem Dii\nAnwonwade a Yesu yɛe yi, sɛnea ɛka koma nti Nsɛmpa nnan no nyinaa kaa ho asɛm.\nBere a asomafo no huu sɛ Yesu anante po so na wama mframa ayɛ dinn no, dɛn na wɔsua fii mu?\nNkurɔfo twaa kwan kɔhwehwɛɛ Yesu, nanso ɔkasa tiaa wɔn. Adɛn ntia?\nYesu Asɛm no Yɛɛ Nnipa Pii Nwonwa\nYesu nkyerɛkyerɛ bi maa nkurɔfo ho dwirii wɔn, na ɛmaa n’asuafo bebree gyaee n’akyi di.\nDɛn Paa na Ɛgu Onipa Ho Fi?\nNea ɛkɔ n’anom anaa nea ɛfiri ne mu ba?\nƆmaa Nnipa Pii Paanoo na Ɔbɔɔ Asuafo no Kɔkɔ\nƐduu baabi no, Yesu asuafo no huu mmɔreka a ɔreka ho asɛm no.\nDɛn ne Ahenni nsafoa no? Hwan na ɔde yɛɛ adwuma, na ɔde yɛɛ adwuma sɛn?\nAhosakra no Yɛ Kristo Anuonyam Ho Mpopoe\nDɛn ne ahosakra no? Dɛn na na ɛkyerɛ?\nYesu Tuu Ahonhommɔne Fii Abarimaa Bi So\nYesu kaa sɛ ahonhommɔne a wɔantumi antu no kyerɛ sɛ wɔn gyidi sua. Hwannom na na Yesu reka sɛ wɔn gyidi sua no? Ɛyɛ abarimaa no, ne papa, anaa Yesu asuafo no?\nAhobrɛase Ho Asuade Kɛse\nMmarima mpanimfoɔ bi suaa biribi fii abofra kumaa hɔ.\nYesu Afotu a Ɛfa Hintidua ne Bɔne Ho\nƆkyerɛɛ akwan mmiɛnsa a yɛbɛfa so asiesie nsɛmnsɛm a ɛsɔre wɔ anuanom ntam.\nYesu de akoa tirimɔdenfo mfatoho no kyerɛɛ sɛ bɔne fafiri ho hia Onyankopɔn paa.\nƆrekɔ Yerusalem no, Ɔkyerɛkyerɛɛ Nkurɔfo\nYesu ne nnipa mmiɛnsa bi bɔɔ nkɔmmɔ kyerɛɛ wɔn nneɛma a obi yɛ a, ɛremma ɔntumi nni n’akyi.\nAsɛnka Adwuma a Akyiri Yi Yesu Yɛɛ Wɔ Yudea\nƆkɔɔ Asese Afahyɛ no Ase Wɔ Yerusalem\nDɛn na ebia ɛmaa wɔn a wɔretie Yesu no nyaa adwene sɛ ɔwɔ ahonhommɔne?\n“Obiara Nkasaa Saa Da”\nƐkame ayɛ sɛ Yudafo Sanhedrin mufo nyinaa kasa tiaa Yesu, nanso wɔn mu baako nyaa akokoduru kaa bi maa no.\nOnyankopɔn Ba no Yɛ “Wiase Hann”\nYesu kaa sɛ “nokorɛ no bɛma moade mo ho.” Wɔbɛde wɔn ho afiri dɛn ho?\nYesu kyerɛkyerɛɛ nkurɔfo nea ɛma yɛhu Abraham mma, na ɔkyerɛɛ wɔn nea ɔyɛ n’Agya nso.\nYesu Somaa Asuafo 70 sɛ Wɔnkɔka Asɛmpa\nYesu wɔ Yudea no, ɔyii asuafo 70 kyekyɛɛ wɔn mu mmienu mmienu somaa sɛ wɔnkɔka Ahenni no ho asɛm. Ɛhe na Yesu kaa sɛ asuafo no nkɔka asɛm no—hyiadan mu anaa nkurɔfo afie mu?\nSamariani Bi Kyerɛɛ sɛ Ɔyɛ Yɔnko Pa\nSamarini yɔnko pa mfatoho no, dɛn na Yesu kae a ɛma yɛnya asuade kɛse fi mu?\nAhɔhoyɛ ne Mpaebɔ Ho Nkyerɛkyerɛ\nYesu kɔsraa Maria ne Mata wɔ wɔn fie. Ahɔhoyɛ ho ade bɛn na ɔkyerɛɛ wɔn? Akyiri yi, dɛn na ɔkyerɛɛ n’asuafo no sɛ wɔrebɔ mpae a, wɔmmisa?\nYesu Kyerɛɛ Nea Ɛde Anigye Ba\nYesu kaa “Onyankopɔn nsateaa” ho asɛm kyerɛɛ n’atamfo, na ɔkyerɛɛ wɔn sɛnea Onyankopɔn ahenni anya ato wɔn. Afei ɔmaa nkurɔfo huu nea ɛbɛma wɔanya anigye ankasa.\nƆne Farisini Bi Didii\nYesu maa nkurɔfo huu sɛ Farisifo ne akyerɛwfo no yɛ nyaatwom. Nnesoa bɛn na wɔmaa nkurɔfo no soae?\nYesu De Ahonyade Ho Afotu Maa Nkurɔfo\nYesu maa mfatoho bi sɛ ɔbarima bi sii asan akɛse. Afotu bɛn na Yesu tĩĩ mu kae a ɛma yɛhu sɛ, sɛ yɛdi ahonyade akyi a, asɛm bɛtumi ato yɛn?\nEfiehwɛfoɔ Nokwafoɔ, Siesie Wo Ho!\nYesu kyerɛɛ sɛ adamfofa a ɛda n’asuafo ne Onyankopɔn ntam no hia no paa. Adwuma bɛn na efiehwɛfoɔ nokwafoɔ no bɛyɛ ama wɔn honhom fam aduane adi? Afotu a wɔde maa wɔn sɛ wɔnsiesie wɔn ho no, adɛn nti na ɛho hia?\nNea Enti a Ɔsɛe Da Hɔ Retwɛn Wɔn\nYesu kaa sɛ wɔn a ɔreboa wɔn no, sɛ wɔansakra a, ɔsɛe da hɔ retwɛn wɔn. Nea Yesu reyɛ de aboa wɔn ama wɔne Onyankopɔn ntam ayɛ papa no, na wɔbɛsua biribi afiri mu anaa?\nOdwanhwɛfoɔ Pa No ne Nnwammuo No\nSɛnea odwanhwɛfoɔ hwɛ ne nnwan no, ma yɛhu sɛnea Yesu nso ani ku ne n’asuafo no ho. Wɔbɛtie ne nkyerɛkyerɛ na wɔadi n’akyi anaa?\nƆne Agya No Yɛ Baako Nso Ɔnyɛ Onyankopɔn\nYesu atamfo binom bɔɔ no sobo sɛ ɔyɛ ne ho sɛ ɔne Onyankopɔn yɛ pɛ. Nyansakwan bɛn na ɔfaa so bɔɔ wɔn asɛm no gui?\nAsɛnka Adwuma a Akyiri Yi Yesu Yɛɛ Wɔ Yordan Nifa So\nYesu kyerɛkyerɛɛ n’atiefo no maa wɔhuu nea ɛsɛ sɛ obi yɛ na wanya nkwa, na ɔmaa wɔhuu nea enti ebinom rentumi nyɛ saa. Saa bere no, na n’afotu no ho hia paa. Ɛnnɛ nso ɛ?\nSɛ Onyankopɔn To Pono a, Hwannom na Ɔfrɛ Wɔn?\nBere bi a Yesu redidi wɔ Farisini bi fie no, ɔmaa mfatoho bi, na na ɛfa apontow kɛse bi ho. Asuade a ɛho hia ma Onyankopɔn nkurɔfo nyinaa wɔ n’asɛm no mu. Asuade bɛn?\nSɛ obi ka sɛ ɔyɛ Kristo suani a, ɛnyɛ agorɔ. Yesu maa yɛhuu nea obi bɛyɛ ne suani a, ɛda hɔ retwɛn no. Nea ɔkae no, ɛbɛyɛ sɛ ɛmaa ebinom a afei na na wɔpɛ sɛ wɔbɛdi n’akyi no ho dwirii wɔn.\nƆbɔnefo Sakra a Ɛde Anigye Ba\nAkyerɛwfo ne Farisifo no kasa tiaa Yesu sɛ ɔne ɔmanfo bɔ. Yesu maa mfatoho de kyerɛɛ sɛnea Onyankopɔn bu abɔnefo.\nƆba a Ɔyerae no San Bae\nƆba hohwini mfatoho a Yesu mae no, dɛn na yɛbɛtumi asua afiri mu?\nFa Wo Ho Adwene na Yɛ Nhyehyɛe Pa\nYesu de efiehwɛfoɔ daadaafo bi a ɔnka nokware yɛɛ mfatoho de kyerɛɛ nokwasɛm bi.\nNsakrae Baa Ɔdefo no ne Lasaro Asetenam\nSɛ wobɛtumi ate Yesu mfatoho yi ase a, gye sɛ woahu wɔn a ɔdefo no ne Lasaro gyina hɔ ma wɔn.\nYesu maa yɛhuu su bi a ɛbɛtumi aboa yɛn na sɛ obi yɛ yɛn bɔne mpɛn pii mpo a, yɛatumi de akyɛ no.\n“Owusɔreɛ ne Nkwa”\nBere a Yesu kaa sɛ wɔn a wɔnya ne mu gyidi no “renwu da” no, na ɔpɛ sɛ ɔkyerɛ sɛn?\nAnwonwade a Yesu yɛe yi, nnɛama mmienu bi wom a, Yesu atamfo no mpo antumi annye ho akyinnye.\nYesu mfatoho a ɛfa ɔtemmufo a ɔntene ne okunafo ho no, ɔsii su bi a ɛho hia so dua.\nAwaregyae ne Mmofra Ho Dɔ\nSɛnea na Yesu asuafo bu mmofra no, ɛnyɛ saa koraa na na Yesu bu mmofra. Adɛn ntia?\nYesu ne Ɔdefo Bi Nkɔmmɔ\nDɛn na ɛmaa Yesu kaa sɛ ɛyɛ mmerɛ ma yoma sɛ ɔbɛfa paneɛ aniwa mu sen sɛ ɔdefo bɛkɔ Onyankopɔn Ahenni mu?\nBobeturo Mu Adwumayɛfo Ho Mfatoho\nƐbɛyɛ dɛn na adikanfo aka akyi na akyikafo abɛdi kan?\nYakobo ne Yohane srɛɛ Yesu sɛ ɔmma wɔn dibea kɛse wɔ Ahenni no mu, nanso ɛnyɛ wɔn nko ara na na wɔpɛ saa hokwan no.\nBible ka sɛ Yesu saa onifuraefo bi yareɛ wɔ Yeriko baabi. Adɛn nti na wobɛka sɛ nea ɛsono sɛnea Nsɛmpa no biara kaa ho asɛm?\nYesu kaa sɛ: “Obiara a ɔwɔ bie no, wɔbɛma no bi aka ho; na deɛ ɔnni bie no, deɛ ɔwɔ mpo wɔbɛgye afiri ne nsam.” Ɛno kyerɛ sɛn?\nYesu Asɛnka Adwuma a Ɛtwa To\nYesu Kɔɔ Betania Kɔdidii Simon Fie\nLasaro nuabaa Maria yɛɛ biribi a anyɛ nkurɔfo dɛ, enti wɔkasakasaa ho, nanso Yesu kaa bi maa no.\nƆmaa nkɔmhyɛ bi baa mu; wɔhyɛɛ saa nkɔm no, na adi mfe ahanum.\nWohwɛ a wobɛka sɛ nneɛma a adwadifoɔ no tɔn wɔ asɔrefie hɔ no, na asɛm biara nni ho, nanso adɛn na Yesu frɛɛ wɔn adwotwafoɔ?\nSɛ obi ka sɛ ɔgye Yesu di a, ɛkyerɛ sɛn? Dɛn na ɔbɛyɛ de akyerɛ sɛ ampa ɔgye no di?\nƆde Borɔdɔma Dua Yɛɛ Gyidi Ho Adesuade\nYesu kyerɛkyerɛɛ asuafo no maa wɔhuu sɛ gyidi tumi yɛ nneɛma pii, na ɔkyerɛɛ wɔn nea enti Onyankopɔn ne Israel man twaa abusua mu.\nKenkan na hu nea Yesu mfatoho mmienu bi kyerɛ. Nea ɛdi kan, agya bi somaa ne mma sɛ wɔnkɔ ne bobeturo mu nkɔyɛ adwuma. Nea ɛtɔ so mmienu, bobeturo wura bi de ne bobeturo gyaa akuafo bi sɛ wɔnyɛ mu adwuma, nanso na wɔyɛ nnipa bɔne.\nƆhene Bi Frɛɛ Nkurɔfo Baa Ayeforohyia Ase\nYesu mfatoho no yɛ nkɔmhyɛ.\nWɔyɛɛ sɛ Wɔbɛma Yesu Ho Akyere no Nso Anyɛ Yie\nƆmaa Farisifo no kaa wɔn ano toom, na akyiri yi ɔmaa Sadukifo nso nsɛm kaa wɔn tirim. Bere a atamfo kaa wɔn ntoma bɔɔ ano na wɔbae no, wɔantumi no.\nƆbɔɔ Nyamesom Mpanimfoɔ no Akyi\nAdɛn nti na Yesu ampene so sɛ ɔsom ahorow nyinaa yɛ?\nDa a Ɛtwa To a Yesu Kɔɔ Asɔrefie Hɔ\nYesu de nea okunafo hiani no yɛe no yɛɛ asuade kɛse.\nNe nkɔmhyɛ no bi baa mu asomafo no bere so. Nea aka no nyinaa bɛba mu wɔ wiase nyinaa anaa?\nMmaabun Mfatoho no Ho Adesuade\nYesu mfatoho no, ɛkyerɛ sɛ n’asuafo no, na emu fã yɛ nkwaseafo na fã yɛ anyansafo anaa?\nAdesuade a Ɛwɔ Dwetikɛseɛ Mfatoho no Mu\nYesu mfatoho no kyerɛ asɛm a ɛdi so yi mu: “Obiara a ɔwɔ bie no, wɔbɛma no bi aka.”\nKristo Bɛbu Nnwan ne Mmirekyie Atɛn\nYesu de mfatoho a ɛka koma kyerɛkyerɛ nea wɔbɛgyina so abu atɛn daakye; atemmu a obiara bɛnya no bɛtena hɔ daa.\nTwam Afahyɛ a Yesu Dii a na Ɔrenni Bio\nNyamesom mpanimfoɔ no penee so sɛ wɔbɛma Yuda nnwetɛbona 30 na wayi Yesu ama wɔn. Dɛn na na na wɔtɔn gye saa boɔ no?\nƆkyerɛɛ Asomafo no Ahobrɛase Wɔ Twam no Ase\nƆyɛɛ adwuma a nkoa na ɛsɛ sɛ wɔyɛ maa asomafo no ho dwirii wɔn.\nWɔgyee Nea Ɔyɛ Wɔn Mu Kɛse Ho Akyinnye\nYesu kyerɛɛ Asomafo no ahobrɛase ho ade saa anwummere no, nanso ankyɛ koraa na wɔn werɛ fii.\nYesu kyerɛɛ asomafo no ɛkwan paa a wɔbɛtumi afa so akɔ Onyankopɔn nkyɛn.\nDua Nkorabata a Ɛso Aba ne Yesu Nnamfo\nƐkwan bɛn so na Yesu asuafo ‘so aba’?\n“Momma Mo Bo Ntɔ Mo Yam! Madi Wiase So Nkonim”\nƐbɛyɛ dɛn na Yesu adi wiase no so nkonim bere a wiase no kum no?\nYesu Mpae a Ɔde Wiee Afahyɛ No\nƆmaa wɔhuu sɛ wayɛ ade kɛse bi a ɛkyɛn daa nkwa a ɔbɛma nnipa anya koraa.\nƆde Awerɛhoɔ Bɔɔ Mpae\nAdɛn nti na Yesu bɔɔ mpae sɛ: “Yi kuruwa yi firi me so”? Ná ɔmpɛ sɛ ɔbɛwu de ne nkwa abɔ afɔre ama nnipa bio anaa?\nYuda Yii Kristo Mae na Wɔkyeree no Kɔe\nNá ɛyɛ dasuom, nanso Yuda tumi huu Yesu.\nWɔde Yesu Kɔɔ Anas Hɔ San De no Kɔɔ Kaiafa Hɔ\nSɛnea wɔdii Yesu asɛm no ma yɛhu sɛ wɔbuu no atɛnkyea.\nƆsomafo Petro Kaa wɔ Kaiafa Fie sɛ Ɔnnim Yesu\nNá Petro yɛ obi a ɔwɔ gyidi na ɔmfa ne som nni agorɔ. Ɛnde ɛyɛɛ dɛn na ɔno ampa ara, ɔtumi kaa sɛ ɔne Yesu nni hwee yɛ?\nSanhedrin no Dii N’asɛm De no Kɔmaa Pilato\nAfei Yudafo nyamesom mpanimfoɔ no kaa biribi a ɛma yɛhu nea na ɛwɔ wɔn komam paa.\nAdɛn nti na Pilato de Yesu kɔmaa Herode sɛ ɔnni n’asɛm? Ná Pilato nni tumi sɛ ɔdi Yesu asɛm anaa?\nPilato Kaa Sɛ: “Hwɛ! Onipa no Nie!”\nSuban pa a Yesu daa no adi no yɛɛ Pilato mpo fɛ.\nƆde Yesu Maa Wɔn sɛ Wɔnkɔkum No\nMmaa a na wɔdi Yesu akyi resu no, adɛn nti na ɔka kyerɛɛ wɔn sɛ wɔnsu mma wɔn ho ne wɔn mma?\nƆhene a Ɔnyɛɛ Bɔne Biara Huu Amane wɔ Dua So\nAbɔnefo a na wɔsɛn Yesu nkyɛn no, Yesu hyɛɛ ɔbaako bɔ, na na ɛnyɛ bɔhyɛ ketewa.\n“Ampa Ara, Onipa Yi Yɛ Onyankopɔn Ba”\nEsum a ɛduruu asase so awia ketee, asase a ɛwosoe ne asɔrefie hɔ ntwamutam no a emu suan mmienu no, ne nyinaa kɔsi asɛm baako so.\nAdɛn nti na na ɛsɛ sɛ wɔsie Yesu ansa na awia akɔtɔ?\nWɔanhu Amu no, Efisɛ na Yesu Anyane!\nYesu nyanee no, ɛnyɛ asomafo no na ɔdii kan yii ne ho adi kyerɛɛ wɔn; mmom ɔyii ne ho adi kyerɛɛ n’asuafo mmaa no baako.\nYesu bisaa Petro asɛm bi mprɛnsa maa ɔhuu nea ɔyɛ a, ɛbɛkyerɛ sɛ ɔdɔ Yesu.\nBere a Yesu retwɛn wɔ soro akɔsi sɛ ɔbɛkɔ akɔdi n’atamfo so nkonim no, dɛn na ɔyɛe?\nAdwuma pii wɔ hɔ a ɛsɛ sɛ Yesu yɛ ansa na ɔde Ahenni no ama ne Nyankopɔn ne n’Agya.\nSu ahorow nnwɔtwe bi wɔ hɔ a Yesu wɔ asase so no, ɔdaa no adi wɔ ne biribiara mu.\nNsɛmpa nnan no, sɛ wopɛ sɛ wohu nwoma yi mu baabi pɔtee a wɔaka ne fã bi ho asɛm a, hwɛ Bible mu nsɛm a yɛahyehyɛ yi.\nYɛakyerɛ eti a mfatoho no biara wɔ wɔ nwoma yi mu.\nBible nkɔmhyɛ a ɛkyerɛ sɛ Yesu ne Mesia no, fa toto nsɛm a ɛsisii n’asetenam no ho. Afei kenkan ɛho asɛm wɔ nwoma yi mu hwɛ.\nMap yi kyerɛ mmeae a Yesu ne n’asɛnka adwuma no.\nShare Share Yesu Ne Ɛkwan no, Nokorɛ no ne Nkwa


Nnwom 150 NA-TWI - Kamfo Awurade - Kamfo Awurade! Kamfo - Bible Gateway\nNnwom 149Mateo 1\nNnwom 150 Nkwa Asem (NA-TWI)\n150 Kamfo Awurade! Kamfo Awurade wɔ ne fi! Kamfo ne tumi wɔ soro! 2 Kamfo no wɔ nneɛma akɛse a wayɛ no ho. Kamfo ne kɛseyɛ. 3 Momfa ntorobɛnto nkamfo no. Momfa asanku ne bɛnta nkamfo no. 4 Momfa nkyene ne asaw nkamfo no. Momfa asanku ne mmɛn nkamfo no. 5 Momfa kyɛnkyɛnn nkamfo no. Mommɔ kyɛnkyɛnn dennen nkamfo no.


Ɔde Kɔmaa Romafo 1:1-32\nNá Paul pɛ sɛ ɔkɔ Roma (8-15)\nƆtreneeni de, gyidi na ɛbɛma wanya nkwa (16, 17)\nNnipa a wɔnam kwammɔne so nni anoyi biara (18-32)\nOnyankopɔn suban ahorow da adi wɔ nneɛma a wabɔ mu (20)\n1 Me Paul, meyɛ Kristo Yesu akoa a wɔafrɛ me sɛ memmɛyɛ ɔsomafo. Wɔayi me asi hɔ sɛ menka Onyankopɔn asɛmpa no,+ 2 asɛmpa a ɔnam n’adiyifo so hyɛɛ ho bɔ too hɔ wɔ Kyerɛw kronkron no mu no. 3 Asɛmpa no fa ne Ba no ho. Wɔwoo no honam mu sɛ Dawid aseni,*+ 4 nanso wɔnam honhom a ɛyɛ kronkron no tumi so nyan no fii awufo mu+ ma ɛdaa adi sɛ ɔyɛ Onyankopɔn Ba.+ Ɔno ne yɛn Awurade Yesu Kristo. 5 Yɛnam no so anya adom ne asomafo adwuma+ sɛnea ɛbɛyɛ a aman nyinaa begye no adi na wɔayɛ osetie ama no+ na ama wɔahyɛ ne din anuonyam. 6 Saa aman no mu na mo nso, wɔafrɛ mo ama moabɛyɛ Yesu Kristo dea. 7 Merekyerɛw akɔma Onyankopɔn adɔfo a wɔwɔ Roma a wɔafrɛ wɔn abɛyɛ akronkronfo nyinaa: Yɛn Agya Nyankopɔn ne Awurade Yesu Kristo adom ne asomdwoe nka mo. 8 Nea edi kan koraa no, menam Yesu Kristo so da me Nyankopɔn ase wɔ mo nyinaa mo ho, efisɛ wɔka mo gyidi ho asɛm wɔ wiase baabiara. 9 Na Onyankopɔn a mede me honhom* som no a enti meka ne Ba no ho asɛmpa no, ɔno ne me dansefo sɛ mebɔ mo din daa wɔ me mpaebɔ mu a minnyae,+ 10 na mesrɛ daa sɛ, sɛ Onyankopɔn pɛ, na sɛ ɛbɛyɛ yiye nko ara de a, afei de, metumi aba mo nkyɛn. 11 Efisɛ me ho pere me sɛ mehu mo, na mama mo honhom mu akyɛde bi sɛnea ɛbɛyɛ a mo ase betim wɔ gyidi no mu; 12 anaa me ne mo nyinaa, obiara de ne gyidi bɛhyɛ ne yɔnko nkuran.+ 13 Nanso anuanom, mepɛ sɛ muhu sɛ mayɛ m’adwene mpɛn pii sɛ mɛba mo nkyɛn na mabenya aba bi wɔ mo mu sɛnea minyae wɔ aman a aka no mu no. Nanso wɔasiw me kwan abesi nnɛ. 14 Mede Greecefo ne ahɔho* ka, mede anyansafo ne wɔn a wonni nimdeɛ nyinaa ka; 15 enti me ho pere me sɛ mɛka asɛmpa no akyerɛ mo a mowɔ Roma+ no nso. 16 Na m’ani nwu asɛmpa no ho;+ nokwarem no, ɛyɛ Onyankopɔn tumi a ɔde gye obiara a ɔwɔ gyidi nkwa,+ Yudani na odi kan,+ na afei Greeceni adi hɔ.+ 17 Efisɛ wɔn a wɔwɔ gyidi no hu sɛ, Onyankopɔn nam asɛmpa no so yi ne trenee adi, na ɛno ma wɔn gyidi yɛ den,+ sɛnea wɔakyerɛw sɛ: “Ɔtreneeni de, gyidi na ɛbɛma wanya nkwa.”+ 18 Na nnipa a wɔnam kwammɔne so siw nokware no kwan+ no, wɔreyi Onyankopɔn abufuw+ adi fi soro atia wɔn bɔne ne wɔn mmarato nyinaa, 19 efisɛ nea wobetumi ahu afa Onyankopɔn ho no, ɛda adi pefee wɔ wɔn mu; Onyankopɔn ma wohuu no pefee.+ 20 Efisɛ ne suban ahorow a nnipa ntumi nhu, a ɛno ne ne tumi a ɛwɔ hɔ daa+ ne Onyankopɔn ko a ɔyɛ*+ no, ada adi pefee fi bere a ɔbɔɔ wiase, na wɔnam nneɛma a wayɛ so na ehu,+ enti wonni anoyi biara. 21 Ɛwom sɛ wonim Onyankopɔn de, nanso wɔanhyɛ no anuonyam sɛ Onyankopɔn, na wɔanna no ase nso. Mmom, wodwen adehunu ho, na wɔn koma a ennim nyansa no duruu sum.+ 22 Ɛwom, na wɔka sɛ wonim nyansa, nanso wɔbɛyɛɛ nkwaseafo, 23 na Onyankopɔn a ɔmporɔw no, wɔmaa n’anuonyam bɛyɛɛ sɛ onipa a ɔporɔw honi, ne nnomaa ne mmoa a wɔn nan yɛ anan ne awɔ ne nketew* a wɔporɔw nso ahoni.+ 24 Esiane sɛ wɔpɛ sɛ wodi wɔn koma mu akɔnnɔ akyi nti, Onyankopɔn gyaa wɔn maa ɔbra fĩ,* sɛnea ɛbɛyɛ a ebegu wɔn nipadua ho fĩ wɔ wɔn mu. 25 Wɔde Onyankopɔn ho nsɛm a ɛyɛ nokware no sesaa atoro, na wodii abɔde ni, na wɔsom abɔde sen sɛ anka wɔbɛsom Ɔbɔadeɛ no. Ɔno na ayeyi nka no daa daa. Amen. 26 Ɛno nti na Onyankopɔn gyaa wɔn maa nna ho akɔnnɔ a ɛyɛ aniwu,+ efisɛ wɔn mmea de nna mu nkitahodi a ɛyɛ ne kwan so no sesaa nea ɛnyɛ ne kwan so.+ 27 Saa ara na mmarima no nso gyaa wɔne mmea nna mu nkitahodi a ɛyɛ ne kwan so no. Wɔmaa wɔn yɔnko mmarima ho akɔnnɔ dɛwee wɔ wɔn mu,+ na mmarima ne mmarima yɛɛ aniwude.* Na asotwe* a ɛfata wɔn bɔne no, wonyaa ne nyinaa wɔ wɔn mu.+ 28 Esiane sɛ wɔanhu sɛ ɛfata sɛ wogye Onyankopɔn tom* nti, Onyankopɔn nso gyaa wɔn maa adwene a ɛmfata sɛ wɔnyɛ nneɛma a ɛnsɛ.+ 29 Na nea ɛnteɛ nyinaa ayɛ wɔn ma;+ amumɔyɛ, adifudepɛ,*+ ne bɔne. Na ahoɔyaw adidi wɔn mu;+ efisɛ awudi,+ mansotwe, nnaadaa,+ ne adwemmɔne+ ayɛ wɔn ma; wotutu nsɛm gu nkurɔfo asom,* 30 wɔn ano yɛ yaw,+ wɔtan Onyankopɔn, wommu ade,* wɔyɛ ahantan, wɔhoahoa wɔn ho, wɔbɔ pɔw bɔne,* wontie wɔn awofo asɛm,+ 31 wonni ntease,+ wɔsɛe apam, wonni tema, na wɔn tirim yɛ den. 32 Ɛwom sɛ saa nkurɔfo yi nim Onyankopɔn atemmu* a ɛteɛ no yiye paa sɛ wɔn a wɔyɛ saa nneɛma no fata owu,+ nanso wɔkɔ so yɛ saa nneɛma no, na wɔn a wɔyɛ bi no nso, wogye wɔn tom.\n^ Anaa “me ho nyinaa; me koma nyinaa.”\n^ Anaa “wɔn a wɔnyɛ Greecefo.” Nt., “pɔtɔfo.”\n^ Anaa “ne Nyamesu.”\n^ Anaa “mmoa a wɔwea fam.”\n^ Anaa “adapaade.”\n^ Anaa “akatua.”\n^ Anaa “wɔampɛ sɛ wohu Onyankopɔn wɔ nokware nimdeɛ mu.”\n^ Anaa “wodi nseku.”\n^ Anaa “wɔyɛ aniammɔnho.”\n^ Anaa “wɔyɛ nneɛma bɔne kɔfabae.”\n^ Anaa “ahyɛde.”


Ɔkwan a Wo ne Wo Hokafo Bɛfa So Agyae Akasakasa | Mmoa ma Abusua No\nKENKAN WƆ Afrikaans Albanian American Sign Language Amharic Arabic Armenian Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Fijian Finnish French Georgian German Greek Hebrew Hiligaynon Hindi Hungarian Icelandic Igbo Iloko Indonesian Italian Japanese Kinyarwanda Kirghiz Korean Latvian Lingala Lithuanian Macedonian Malagasy Myanmar Norwegian Oromo Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Vietnamese Xhosa Yoruba Zulu\nMMOA A WƆDE MA ABUSUA NO | AWARE\nSo ɛyɛ den ma wo ne wo hokafo sɛ mode ntoboase besusuw nsɛm ho? Wote nka sɛ, ɛsɛ sɛ bere nyinaa wohwɛ wo kasa yiye na ankɔfa akasakasa amma?\nSɛ saa a, nya awerɛhyem sɛ nneɛma betumi ayɛ yiye. Nanso nea edi kan no, ɛsɛ sɛ wuhu nea ɛtaa de akasakasa ba mo ntam no.\nNtease a ɛnyɛ adwuma.\nƆbea warefo bi a wɔfrɛ no Jillian * ka sɛ: “Ɛtɔ mmere bi a mintumi nna nsɛm adi yiye sɛnea mepɛ ankasa nkyerɛ me kunu. Anaa ɛtɔ da a, ɛyɛ me sɛ maka biribi akyerɛ no, bere a nokwarem no, m’adwene na ɛyɛ me saa. Ɛyɛ ade a etumi si ankasa!”\nƐsono obiara adwene.\nƐmfa ho sɛnea wo ne wo hokafo fata mo ho no, ɛnyɛ biribiara na mo adwene behyia wɔ ho. Dɛn ntia? Efisɛ ntaafo mpo, ɛsono obiara ne ne su—nokwasɛm a ebetumi ama aware asɔ anaa ɛde nsɛnnennen aba. Awarefo pii fam no, ɛde nsɛnnennen na ɛba.\nAfoforo nhwɛso bɔne.\nƆbea warefo bi a wɔfrɛ no Rachel ka sɛ, “Ná akasakasa ne atɛnnidi kɔ so paa wɔ m’awofo ntam, enti bere a mewaree no, na mekasa kyerɛ me kunu sɛnea na me maame kasa kyerɛ me papa no ara. Mansua sɛnea wɔda obu adi.”\nNea ɛkɔfa ɔhaw no ba ankasa.\nMpɛn pii no, akasakasa denneennen a ɛkɔ so no ntaa mfa asɛm pɔtẽẽ a asi no ankasa ho. Sɛ nhwɛso no, sɛ ɛyɛ asɛm, “Woka akyi daa!” na ɛkɔfa bae a, ebia na ɛnyɛ bere so di ne asɛm no, na mmom awarefo no biako te nka sɛ wɔne no anni no yiye.\nƐmfa ho nea ɛkɔfa bae biara no, akasakasa bebrebe betumi aka w’akwahosan na ebetumi ama aware no agu daakye. Ɛnde, mobɛyɛ dɛn atumi agyae akasakasa?\nƆkwampa a wubetumi afa so akwati akasakasa ne sɛ wubehu nea ɛkɔfaa ne nyinaa bae no. Bere a nneɛma mu adwo no, wo ne wo hokafo nsɔ nea edidi so yi nhwɛ.\n1. Mo mu biara mfa krataa, na ɔnkyerɛw nea ɛkɔfaa akasakasa a esii nkyɛe no bae no wɔ so. Sɛ nhwɛso, okunu betumi akyerɛw sɛ, “Wokɔhyɛɛ wo nnamfonom nkyɛn da mũ nyinaa a woamfrɛ me anka baabi a wowɔ ankyerɛ me.” Ɔyere nso betumi akyerɛw sɛ, “Wo bo fuwii esiane sɛ mekɔhyɛɛ me nnamfo nkyɛn nti.”\n2. Momfa adwempa nsusuw nea edidi so yi ho: So na asɛm no yɛ aniberesɛm ankasa? Anka mubetumi abu mo ani agu so? Wɔ nsɛm bi mu no, esiane asomdwoe nti, ɛbɛyɛ papa sɛ mugye tom sɛ ɛsono obiara adwene, na moma ɔdɔ kata asɛm no so.—Bible nnyinasosɛm: Mmebusɛm 17:9.\nSɛ wo ne wo hokafo no gye tom sɛ asɛm no ho nhia biara a, mompa mo ho kyɛw na munnyae mu ma ɛnka.—Bible nnyinasosɛm: Kolosefo 3:13, 14.\nSɛ mo mu biako anaa mo baanu nyinaa bu asɛm no aniberesɛm paa a, ɛnde, monyɛ nea edi hɔ yi.\n3. Kyerɛw sɛnea wotee nka bere a akasakasa no rekɔ so no, na ma wo hokafo no nso nyɛ saa ara. Sɛ nhwɛso no, okunu betumi akyerɛw sɛ, “Metee nka sɛ wopɛ wo nnamfo fekubɔ sen me.” Ɔyere nso betumi akyerɛw sɛ, “Metee nka sɛ woreyɛ me te sɛ abofra a ɛsɛ sɛ ɔfrɛfrɛ ne papa bere biara kyerɛ no baabi a ɔwɔ.”\n4. Obiara mfa nea wakyerɛw mma ne yɔnko, na monkenkan. Dɛn na na ɛhaw wo hokafo paa bere a akasakasa no rekɔ so no? Munsusuw nea anka mo mu biara betumi ayɛ de adi nea ɛkɔfaa asɛm no bae no ho dwuma asomdwoe mu.—Bible nnyinasosɛm: Mmebusɛm 29:11.\n5. Munsusuw nea musua fii adeyɛ yi mu no ho. Ɔkwan bɛn so na mubetumi de asuade a munyae no asiw akasakasa ano daakye?\n“Nea ɔkata bɔne so no hwehwɛ ɔdɔ.”—Mmebusɛm 17:9.\n“Ɔkwasea yi n’abufuw nyinaa adi, na onyansafo dwudwo ne de kosi ase.”—Mmebusɛm 29:11.\nSƐ AKASAKASA ASI MO NTAM A . . .\nHwehwɛ mu kɔ akyiri: Dɛn na na mo mu biara hia fi ne yɔnko hɔ bere a akasakasa no rekɔ so no? Hwehwɛ nea ɛkɔfaa asɛm no bae mu.\n“San susuw” nea ɛkɔɔ so no ho: Dɛn na anka mo mu biara betumi ayɛ de adi nea ɛkɔfaa asɛm no bae no ho dwuma, sen sɛ mobɛkasakasa?\nSɛ na asɛm no ho nhia biara a, mompa mo ho kyɛw na munnyae mu ma ɛnka


1 Samuel 24 ASCB - Matej 24 CRO\nDawid Ampɛ Sɛ Ɔkum Saulo\n1Saulo ne Filistifoɔ no ko wieeɛ no, wɔka kyerɛɛ no sɛ, “Dawid hyɛ En-Gedi ɛserɛ so hɔ.” 2Ɛno enti, Saulo yii mmarima mpensa firii Israel mmaa nyinaa, de wɔn kɔɔeɛ sɛ wɔrekɔhwehwɛ Dawid ne ne mmarima wɔ beaeɛ bi a ɛbɛn Wiram Mmirekyie Abotan no.\n3Ɔbɛduruu nnwammuo bi ho a ɛhɔ ara nso na ɔbodan bi wɔ no, Saulo wuraa mu sɛ, ɔrekɔgye nʼahome. Na Dawid ne ne mmarima no wɔ saa ɔbodan no mu akyirikyiri.\n4Mmarima no kaa sɛ, “Ɛnnɛ ne ɛda a Awurade kaa sɛ, ‘Mede wo ɔtamfoɔ bɛhyɛ wo nsa, na woayɛ no deɛ wopɛ biara’ no”. Na Dawid weawea kɔɔ Saulo ho, kɔtwaa nʼatadeɛ ano.\n5Na Dawid adwenem antene no sɛ watwa Saulo atadeɛ ano. 6Ɔka kyerɛɛ ne mmarima no sɛ, “Awurade nim sɛ ɛnsɛ sɛ meyɛ saa. Ɛyɛ musuo sɛ obi mɛtene me nsa wɔ obi a Awurade asra no ngo so; ɛfiri sɛ, Awurade ankasa na wapa no.” 7Ɔnam saa nsɛm yi so kaa ne mmarima no anim, na wamma ho kwan amma wɔankɔ Saulo so. Na Saulo firii ɔbodan no mu kɔɔ ne kwan no.\n8Dawid pue baeɛ, teateaam dii nʼakyi sɛ, “Me wura ɔhene!” Saulo twaa nʼani no, Dawid bɔɔ ne mu ase. 9Afei, ɔteaam, bisaa Saulo sɛ, “Adɛn enti na wotie nkurɔfoɔ ano sɛ merepɛ wo aha wo? 10Ɛnnɛ dua yi, wʼankasa wʼani tua sɛ ɛnyɛ nokorɛ. Ɛfiri sɛ, Awurade de wo hyɛɛ me nsa wɔ ɔbodan no mu, na me mmarima no bi ka kyerɛɛ me sɛ, menkum wo, nanso mankum wo. Na mekaa sɛ, ‘Merenyɛ no bɔne biara da, ɛfiri sɛ, ɔyɛ obi a Awurade asra no.’ 11Mʼagya, hwɛ adeɛ a mekura yi. Ɛyɛ wʼatadeɛ sin bi. Metwaeɛ, nanso mankum wo. Yei da no adi pefee sɛ merenha wo, na menyɛɛ wo bɔne biara nso, na mmom, wo na woataataa me so repɛ me akum me. 12Awurade na ɔbɛhwɛ me ne wo ntam asɛm. Ebia, deɛ woayɛ enti, Awurade bɛtwe wʼaso wɔ deɛ wopɛ sɛ woyɛ me no ho, na me deɛ, merenha wo da. 13Ɛbɛ no se, ‘Abɔnefoɔ mu na bɔne firi ba.’ Enti, gye di sɛ, merenha wo.\n14“Hwan na Israelhene repɛ no akye no yi? Ɛsɛ sɛ ɔsɛe ne berɛ taataa obi a ne ho nni mfasoɔ sɛ ɔkraman funu anaa edwie? 15Ma Awurade mmu atɛn nkyerɛ yɛn mu deɛ ɔdi bem, na ɔntwe ɛfɔdifoɔ no aso. Ɔno ne me kamafoɔ, na ɔbɛgye me afiri wo tumi ase.”\n16Saulo buaa sɛ, “Me babarima Dawid, wo na worekasa yi?” Na ɔhyɛɛ aseɛ suiɛ. 17Ɔtoaa so sɛ, “Wotene sene me. Wode papa atua me bɔne so ka, nanso me deɛ mayɛ wo bɔne. 18Ampa ara woayɛ me papa a ɛboro so, ɛfiri sɛ Awurade de me hyɛɛ wo nsa a, anka wobɛtumi akum me nanso woanku me. 19Sɛ obi nsa ka ne ɔtamfoɔ a, ɔgyaa no ma no kɔ kwa? Awurade nhyira wo wɔ ɛkwan a wode me afa so ɛnnɛ yi ho. 20Afei mahunu sɛ, deɛ ɛbɛyɛ biara, wɔbɛsi wo ɔhene, na Israel ahemman no bɛdi yie wɔ wo pɛn so. 21Afei, suae Awurade din mu kyerɛ me sɛ, sɛ wobɛdi adeɛ a, worentwa mʼasefoɔ anaa worempepa me din mfiri mʼagya fie.”\n22Enti, Dawid suae kyerɛɛ Saulo. Na Saulo sane kɔɔ efie, na Dawid ne ne mmarima kɔɔ wɔn banbɔeɛ mu.\nASCB : 1 Samuel 24


Twi (tw) subword embeddings\nView Twi subword embeddings in TensorFlow Projector\noriginal macedonia mmrahy0 b0dwa fie kesie abadwemfɔɔ nam oman no mmra a 0fa sukuu ho so na wɔdi bue sukuu yi wɔ afe apem aduonu wɔtwe (0000) mu . adesuafoɔ a\nonini no buee n'anum, aku nyaa akokoduro de ne nsa sin no hyεε n'anum. onini no kaa nano too mu bεyɛ sima kakra na ɔsan buee n'anum. aku yii ne nsa fi\nasantehene: asantehene a, ote asika dwa kokoo soo, ebeye mfie edu nie na obedii ne wofa, otumfuo opoku ware oto so mmienu adee. asanteman do won ahenf\n1000 ▁macedonia ▁mm ra hy 0 ▁b 0 dwa ▁fie ▁k esie ▁aba d w em f ɔ ɔ ▁na m ▁oman ▁no ▁mm ra ▁a ▁0 fa ▁sukuu ▁ho ▁so ▁na ▁wɔ di ▁b ue ▁sukuu ▁yi ▁wɔ ▁afe ▁apem ▁aduon u ▁wɔ twe ▁( 0000 ) ▁mu ▁. ▁adesua foɔ ▁a\n▁onini ▁no ▁bu ee ▁n ' anum , ▁aku ▁nyaa ▁ak o ko d uro ▁de ▁ne ▁nsa ▁s in ▁no ▁hy εε ▁n ' anum . ▁onini ▁no ▁kaa ▁nan o ▁too ▁mu ▁b ε yɛ ▁si ma ▁ka kra ▁na ▁ɔ san ▁bu ee ▁n ' anum . ▁aku ▁yi i ▁ne ▁nsa ▁fi\n▁asantehene : ▁asantehene ▁a , ▁o te ▁asi ka ▁dwa ▁ko ko o ▁so o , ▁e be ye ▁m fie ▁edu ▁n ie ▁na ▁o be dii ▁ne ▁wo fa , ▁o tum fuo ▁o po ku ▁w are ▁o to ▁so ▁mmienu ▁ad ee . ▁asanteman ▁do ▁won ▁ahen f\n3000 ▁macedonia ▁mmra hy 0 ▁b 0 dwa ▁fie ▁kesie ▁aba dwemfɔɔ ▁nam ▁oman ▁no ▁mmra ▁a ▁0 fa ▁sukuu ▁ho ▁so ▁na ▁wɔdi ▁bue ▁sukuu ▁yi ▁wɔ ▁afe ▁apem ▁aduonu ▁wɔtwe ▁( 0000) ▁mu ▁. ▁adesua foɔ ▁a\n▁onini ▁no ▁buee ▁n ' anum , ▁aku ▁nyaa ▁ak okod uro ▁de ▁ne ▁nsa ▁sin ▁no ▁hy εε ▁n ' anum . ▁onini ▁no ▁kaa ▁nano ▁too ▁mu ▁b ε yɛ ▁sima ▁kakra ▁na ▁ɔsan ▁buee ▁n ' anum . ▁aku ▁yii ▁ne ▁nsa ▁fi\n▁asantehene : ▁asantehene ▁a , ▁ote ▁asika ▁dwa ▁kokoo ▁soo , ▁ebeye ▁mfie ▁edu ▁nie ▁na ▁o bedii ▁ne ▁wofa , ▁otumfuo ▁opoku ▁ware ▁oto ▁so ▁mmienu ▁adee . ▁asanteman ▁do ▁won ▁ahen f\n5000 ▁macedonia ▁mmrahy 0 ▁b 0 dwa ▁fie ▁kesie ▁abadwemfɔɔ ▁nam ▁oman ▁no ▁mmra ▁a ▁0 fa ▁sukuu ▁ho ▁so ▁na ▁wɔdi ▁bue ▁sukuu ▁yi ▁wɔ ▁afe ▁apem ▁aduonu ▁wɔtwe ▁(0000) ▁mu ▁. ▁adesuafoɔ ▁a\n▁onini ▁no ▁buee ▁n ' anum , ▁aku ▁nyaa ▁akokoduro ▁de ▁ne ▁nsa ▁sin ▁no ▁hy εε ▁n ' anum . ▁onini ▁no ▁kaa ▁nano ▁too ▁mu ▁b ε yɛ ▁sima ▁kakra ▁na ▁ɔsan ▁buee ▁n ' anum . ▁aku ▁yii ▁ne ▁nsa ▁fi\n▁asantehene : ▁asantehene ▁a , ▁ote ▁asika ▁dwa ▁kokoo ▁soo , ▁ebeye ▁mfie ▁edu ▁nie ▁na ▁obedii ▁ne ▁wofa , ▁otumfuo ▁opoku ▁ware ▁oto ▁so ▁mmienu ▁adee . ▁asanteman ▁do ▁won ▁ahen f


Samuel Nhoma a Edi Kan 25:1-44\nSamuel wui (1)\nNabal antie Dawid mmarima no (2-13)\nAbigail tuu anammɔn a nyansa wom (14-35)\n‘Yehowa bɛkyekyere wo nkwa wɔ nkwa kotoku mu’ (29)\nYehowa maa ogyimifo Nabal wui (36-38)\nDawid waree Abigail (39-44)\n25 Akyiri yi, Samuel wui,+ na Israelfo nyinaa boaboaa wɔn ho ano besuu no, na wosiee no wɔ ne fi nkyɛn wɔ Rama.+ Ɛnna Dawid sɔree, na osian kɔɔ Paran sare so. 2 Ná ɔbarima bi te Maon+ a n’adwuma wɔ Karmel.*+ Ɔbarima no, na ɔwɔ sika paa; ná ɔwɔ nguan 3,000 ne mpɔnkye 1,000, na na ɔretwitwa ne nguan ho nwi wɔ Karmel. 3 Ɔbarima no din de Nabal,+ na ne yere din de Abigail.+ Ná ne yere no nim nyansa, na na ne ho nso yɛ fɛ. Ná ne kunu yɛ Kaleb+ aseni, na na n’asɛm yɛ den na ne suban nso nyɛ fɛ.+ 4 Dawid tee wɔ sare so hɔ sɛ Nabal retwitwa ne nguan ho nwi. 5 Enti Dawid somaa mmerante du, na Dawid ka kyerɛɛ mmerante no sɛ: “Monkɔ Nabal nkyɛn wɔ Karmel na mummisa no sɛ mise ne ho te dɛn, 6 na monka sɛ, ‘Nya nkwa tenten na ensi wo ne wo fi ne nea wowɔ nyinaa yiye.* 7 Mate sɛ woretwitwa wo nguan ho nwi. Bere a yɛne wo nguanhwɛfo no tenae wɔ Karmel nyinaa, yɛanyɛ wɔn bɔne biara,+ na wɔn biribiara nso anyera. 8 Wubisa wo mmerante no a, wɔbɛka akyerɛ wo. Ma me mmerante no nnya w’anim dom, efisɛ yɛaba bere pa mu.* Enti yɛsrɛ wo, nea wubenya biara, fa ma wo nkoa ne wo ba Dawid.’”+ 9 Ɛnna Dawid mmerante no kɔe, na wɔkɔkaa Dawid nkra yi nyinaa kyerɛɛ Nabal. Bere a wɔn ano sii no, 10 Nabal buaa Dawid nkoa no sɛ: “Hena ne Dawid, na hena ne Yese ba no? Nnansa yi, nkoa a wɔaguan afi wɔn wuranom nkyɛn adɔɔso.+ 11 M’aduan ne me nsu ne me nam a makum ama mmarima a wɔretwitwa me nguan ho nwi no, memfa mma mmarima a minnim baabi a wofi anaa?” 12 Ɛnna Dawid mmerante no san kɔkaa nsɛm yi nyinaa kyerɛɛ no. 13 Ɛhɔ ara na Dawid ka kyerɛɛ ne mmarima no sɛ: “Obiara mfa ne sekan mmɔ n’ataaso!”+ Enti obiara de ne sekan bɔɔ n’ataaso, na Dawid nso de ne sekan bɔɔ n’ataaso. Na mmarima bɛyɛ 400 ne Dawid kɔe, na mmarima 200 nso tenaa nneɛma no ho. 14 Saa bere no ara mu nso, na asomfo no baako akɔka akyerɛ Nabal yere Abigail sɛ: “Hwɛ, Dawid tuu abɔfo fi sare so behyiraa yɛn wura, nanso wateɛteɛ mu agu wɔn so ayeyaw wɔn.+ 15 Mmarima no boaa yɛn paa. Wɔanyɛ yɛn bɔne biara, na bere a yɛne wɔn wɔ wuram no, yɛn biribiara anyera.+ 16 Bere a yɛne wɔn wɔ hɔ rehwɛ nguan no nyinaa, wɔyɛɛ sɛ ɔfasu wɔ yɛn ho awia ne anadwo. 17 Afei dwen nea wobɛyɛ ho, efisɛ asɛnkɛse reba yɛn wura ne ne fi nyinaa so,+ na ɔno de, ɔyɛ onipahunu*+ a wokasa kyerɛ no a ɛnyɛ yiye.” 18 Enti Abigail+ yɛɛ ntɛm faa paanoo 200 ne bobesa nhina akɛse abien ne nguan anum a wɔasiesie no kama, ne nkyewe seah susude* anum, ne bobe keeki 100, ne borɔdɔma aba keeki 200, na ɔde ne nyinaa soaa mfurum.+ 19 Ɛnna ɔka kyerɛɛ n’asomfo no sɛ: “Munni kan, na medi mo akyi.” Nanso, wanka hwee ankyerɛ ne kunu Nabal. 20 Bere a ɔte afurum no so resian bepɔw no, na Dawid ne ne mmarima no nso rehyia no, nanso wɔanhu no, efisɛ na bepɔw no asiw wɔn anim. Enti okopuee wɔn so mpofirim. 21 Dawid de, asɛm a na ɔreka ne sɛ: “Mebɔɔ ɔbarima yi nneɛma nyinaa ho ban wɔ sare so, nanso mabrɛ agu kwa. Nea ɔwɔ nyinaa baako mpo anyera;+ ne nyinaa akyi no, bɔne na ɔde retua papa a meyɛɛ no no so ka.+ 22 Sɛ ebedu anɔpa na magyaw ɔbarima* baako mpo wɔ ne fi a, Onyankopɔn ntua Dawid atamfo ka* na ɔmfa bi nka ho.” 23 Bere a Abigail huu Dawid no, ɔyɛɛ ntɛm si fii afurum no so, na ɔkotow Dawid anim de n’anim butuw fam. 24 Afei obebutuw ne nan ase kae sɛ: “O me wura, me mmom na fa sobo no bɔ me; yɛ aso tie w’afenaa. 25 Mesrɛ wo, mma me wura nnni onipahunu Nabal+ yi akyi, na ne din ne ne suban sɛ. Ne din de Nabal,* na agyimisɛm bata ne ho. W’afenaa de, bere a me wura somaa wo mmarima no, manhu wɔn. 26 Enti me wura, sɛ́ Yehowa te ase na wo nso wote ase* yi, Yehowa na watwe wo asan+ sɛnea ɛbɛyɛ a worenni mogya ho fɔ,+ na w’ankasa woantua obiara bɔne so ka.* Ma w’atamfo ne wɔn a wɔpɛ me wura bɔne no nyɛ sɛ Nabal. 27 Afei akyɛde*+ a w’afenaa de abrɛ me wura yi, fa ma mmerante a wɔne me wura nam no.+ 28 Mesrɛ wo, fa w’afenaa bɔne kyɛ no, na Yehowa bɛkyekye ofi ama me wura daa,+ efisɛ me wura reko ma Yehowa,+ na wo nkwa nna nyinaa, wonyɛɛ bɔne biara.+ 29 Sɛ obi tu n’ani si wo so sɛ obekum wo* a, Yehowa wo Nyankopɔn bɛkyekyere me wura nkwa* wɔ nkwa kotoku mu de asie ne nkyɛn; nanso w’atamfo nkwa* de, ɔbɛtow akyene te sɛ abo a wɔtow fi ataabo* mu. 30 Nneɛma pa a Yehowa aka sɛ ɔbɛyɛ ama me wura no, sɛ ɔyɛ ne nyinaa na sɛ ɔpaw wo sɛ Israel kannifo a,+ 31 esiane sɛ me wura anhwie mogya angu kwa, na w’ankasa woantua obiara bɔne so ka* nti, worennu wo ho na w’ahonim* remmu wo fɔ.*+ Sɛ Yehowa dom me wura a, ɛyɛ a kae w’afenaa.” 32 Ɛnna Dawid ka kyerɛɛ Abigail sɛ: “Ayeyi nka Yehowa, Israel Nyankopɔn a ɔsomaa wo behyiaa me nnɛ yi! 33 Nhyira nka nyansa a woada no adi! Nhyira nka wo sɛ woamma manni mogya ho fɔ+ na m’ankasa mantua obiara bɔne so ka.* 34 Efisɛ sɛ́ Yehowa, Israel Nyankopɔn a wamma manyɛ wo bɔne+ no te ase yi, sɛ woanyɛ ntɛm ammehyia me a,+ anka ebedu anɔpa no, na minnyaw ɔbarima* baako mpo wɔ Nabal fi.”+ 35 Ɛnna Dawid gyee nneɛma a ɔde brɛɛ no no, na ɔka kyerɛɛ no sɛ: “Fa asomdwoe kɔ wo fi. Hwɛ, matie wo, enti mɛyɛ w’abisade no.” 36 Akyiri yi, Abigail baa Nabal nkyɛn, na ɔbɛtoe sɛ watow pon wɔ fie redidi nom te sɛ ɔhene. Ná Nabal* ani agye na wabow sram. Ɔbea no anka asɛm biara ankyerɛ ne kunu kosii sɛ ade kyee. 37 Ade kyee anɔpa a nsã no tetew Nabal ani so no, ne yere kaa nea esii no kyerɛɛ no. Ne koma yɛɛ sɛ obi a wawu, na na ɔda hɔ a ɔnkeka ne ho te sɛ ɔbo. 38 Bɛyɛ dadu akyi no, Yehowa maa Nabal wui. 39 Bere a Dawid tee sɛ Nabal awu no, ɔkae sɛ: “Ayeyi nka Yehowa sɛ wadi m’asɛm ama me+ na wayi animguase a Nabal de baa me so no+ afi hɔ na wamma n’akoa anyɛ bɔne.+ Yehowa ama Nabal bɔne adan agu ne ti so!” Ɛnna Dawid somae sɛ wɔnkɔka nkyerɛ Abigail sɛ ɔbɛware no. 40 Enti Dawid nkoa no kɔɔ Abigail nkyɛn wɔ Karmel, na wɔka kyerɛɛ no sɛ: “Dawid asoma yɛn wo nkyɛn sɛ yɛmmɛka nkyerɛ wo sɛ ɔbɛware wo.” 41 Ɛhɔ ara na ɔsɔre bɔɔ ne mu ase, na ɔde n’anim butuw fam kae sɛ: “W’afenaa ni, na mɛyɛ abaawa ahohoro me wura nkoa nan ho.”+ 42 Ɛnna Abigail+ yɛɛ ntɛm sɔree, na ɔtenaa afurum so, na ne mmaawa baanum dii n’akyi. Osiim ne Dawid abɔfo no kɔe, na ɔbɛyɛɛ ne yere. 43 Ná Dawid aware Ahinoam+ a ofi Yesreel+ nso, enti mmea baanu no nyinaa bɛyɛɛ ne yerenom.+ 44 Saa bere no, na Saul de ne babea Mikal+ a ɔyɛ Dawid yere no ama Lais ba Palti+ a ofi Galim no ama waware no.\n^ Ɛyɛ kurow bi a ɛwɔ Yuda; ɛsono ɛno na ɛsono Karmel Bepɔw.\n^ Anaa “wo ne wo fi nyinaa nnya asomdwoe.”\n^ Nt., “da pa.”\n^ Anaa “ɔbarima huhuni.”\n^ Ebetumi nso akyerɛ, “Dawid ka.”\n^ Ɛkyerɛ, “Ogyimifo; Ɔkwasea.”\n^ Anaa “woamfa wo nsa annye nkwa.”\n^ Anaa “nhyira.”\n^ Anaa “wo tiboa.”\n^ Anaa “rento wo koma hintidua.”\n^ Anaa “mamfa me nsa annye nkwa.”\n^ Nt., “Nabal koma.”


Aboakyere Afahyɛ - Wikipedia\nAboakyer Afahye yɛ ɔwansane kyere afahyɛ a nnipa a wofiri Winneba a ɛwɔ Mfinimfin Mantam a ɛwɔ Ghana na di.\nAsɛmfua Aboakyer no gyina hɔ ma ahayɔ a wɔde kyere wuramunam wɔ Mfantefoɔ Kasa a wɔn a wɔka no firi Mfinimfin Mantam mu. Wɔdi saa afahyɛ yi de kae atukɔtena a Simpafo (nnipa a wɔn wɔ winneba no ammere din) no yɛei. Wɔtu firii Afrika apuei kuro a ne din de Timbuktu Atifi-Atɔe fam a ɛyɛ tete Sudane aheman na ɛbaa Mfinimfin Mantam mpoano wɔ Ghana. Akwantuo no yɛ nea anuanom mmarima mmienu na edii anim. Nnipa no gyedi sɛ onyame bi, a wɔfrɛ no Otu na ɔbɔ wɔn ho ban wɔ wɔn akwantuo no mu a bɔne biara nto wɔn, aseda a wɔpɛ sɛ wɔde ma no nti, wɔkɔɔ bisaa ɔkɔmfo a ɔda bosom no ano a na ɔyɛ ntamgyinafo ma bosom no ne nnipa no, afɔrebɔ nko na ɛsɔ n’ani. Anwnawasɛm ne sɛ, bosom no afɔreɛ a ɔkae sɛ ohia no yɛ nnipa a ɔfiri adehyeɛ abusuakuo no mu mogya.\nWɔde adesrɛdeɛ too bosom no anim sɛ ɔnsesa n’aforebɔ no anyɛ saa, adehyeɛ abusua no ase bɛtɔre. Bosom no sesaeɛ yɛɛ nea ɔkae no ma afei ɔkaa sɛ wɔmfa ɔkra a ne bu afu yiye mmra sɛ aforebɔdeɛ, sɛ wɔde ba a, ɛsɛ wotwa ne ti wɔ bosom no so na ɛsɛ sɛ wɔyɛ eyi afe biara. Ansana afahyɛ no bɛfri aseɛ no, nnipa no sesaa bosom no atenae kɔɔ baabi a wɔfrɛ hɔ Penkye. Wɔyɛɛ saa wie no, wɔsesaa bosom no din yɛɛ no Penkye Otu, a ɛkyerɛ ne fie korakora. Nnipa no hyɛɛ ase hwehwɛɛ ɔkra a ne bo afuw no na ama w’atumi adi afahyɛ no. Nnipa pii wuwuiɛ wɔ berɛ a wɔyɛɛ sɛ wɔbɛkyere ɔkra a ne bo afuw no na wɔde no aba Penkyi berɛ a onwui.\nAnsana afahyɛ no bɛfiri ase no, nnipa no sesaa bosom atenae kɔɔ babi wɔfrɛ hɔ Penkye. Berɛ a wɔyɛɛ saa wie no, wɔsesaa bosom no din yɛɛ no Penkye Otu, a ɛkyerɛ ne fie korakora. Nnipa no hyɛɛ ase hwehwɛɛ ɔkra a ne bo afuw no na ama w’atumi adi afahyɛ no. Nnipa pii wuwuiɛ wɔ berɛ a wɔyɛɛ sɛ wɔbɛkeyere ɔkra a ne bo afuw no na wɔde no abɛma Penkyi berɛ a onwui. Nnipa no san de adesrɛde a ɛtɔ so mmienu kɔtoo penkyi Otu anim sɛ ɔnsesa n’adwen wɔ aboa no ho. Adesrɛde no ma no sesaa n’adwen pene so sɛ ɔbɛgye ɔwansane a wanyin.Ahayɔ kuo mmeinu a wɔn ne Tuafo (kuo a edi kan) ne Dentsifo (kuo a ɛtɔ mmienu) de sii wɔn ani so sɛ firi saa da no, wɔbɛkyere ɔwansane a onwui abre nnipa no dwabɔ no ase. Saa afahyɛ yi yɛ nea wɔdi no kotonima bosome no mu na ɛyɛ adwabɔ kɛseɛ wɔ Ghana.\nAbakɔsɛm a wɔka[sesa]\nSimpafoɔ no yɛ nea wɔde wɔn ano aka abakɔsem yi akyerɛ wɔn nkyiri mma denam nwomtoɔ, anansesɛm bre a ɔsram no apae ne asafonwom so. Saa abakɔsɛm yi ka kɔɔ so kosii sɛ abrɔfo a wofiri Europe no baa mpoano a ɛwɔ Gold Coast na wɔkyerɛw wɔn brɔfo kasa no. Nwomanimfoɔ hyɛɛ ase kyerɛ Fante Kasa no ase kɔɔ brɔfo kasa mu.\nWinneba Aboakyere Afahyɛ bre\nWɔdi afahyɛ no wɔ memeneda a edikan wɔ kotonima bosome no mu. Wɔ da edikan no mu no, Asafo akuo mmienu no de wɔn ho hyɛ ahayɔ no mu. Kuo a ebɛdikan akyere ɔwansane a onwui wɔ kwae a wahyɛda agyae ato hɔ ama saa adeyɛ no, de aboa no brɛ ahemfo no ne nnipa no wɔ adwabɔ no ase. Wɔbɔ wɔn abaso sɛ wɔyɛ akokorodurufoɔ. Wɔde ɔwansane no bɔ afɔreɛ no wei a na w’ahyɛ afahyɛ no ase. Wɔyɛ afahyɛ no de srɛ akwankyerɛ ne nnɔbae twabrɛ papa firi abosom no hɔ ma afe a edi wɔn anim no.\nDaniella Damptey (talk) 14:49, 7 Ogyefuo 2022 (UTC)Daniella Damptey\nYɛ yi fii "https://tw.wikipedia.org/w/index.php?title=Aboakyere_Afahyɛ&oldid=61066"\nGhana amammrɛ afahyɛ ahodoɔ\nGhana afahyɛ ahodoɔ\nNsesae ba kratafa yi so da 7 Ogyefuo 2022, mmere 14:50.